
Skiriu Žiuli 


„Opijus padidina beribius dalykus, 
Pailgina begalybę, 
Pagilina laiką, išgraužia geismą 
Ir, pranokdamas sielos galimybes, 
Užpildo ją tamsiais ir niūriais malonumais.“ 
Charles Baudelaire, 
Piktybės gelės 


Arbatos ieškotojo Carlzo Stou gyvenimas leidžia 
manyti, kad atsitiktinumas — voratinklis, į kurį ret- 
sykiais įkliūva likimas. 

Carlzas Stou aistringai mėgo prekybą ir arbatą. 

Prekybos aistros neišmokstama. Arbatos skonį 
pajunti bėgant laikui. 

1838 metais Carlzas Stou dar nieko nežinojo apie 
opijų. Jis priklausė tiems anglų džentelmenams, ku- 
rių vienintelė yda buvo cigarai ir viskis, o pagrindinė 
dorybė — tam tikras polinkis siekti garbės ir meilės 
už gerai atliktą darbą. 

Stou kompanija buvo gerai žinoma Britų imperi- 
joje, o Carlzas, šeimos tradicijų ir svajonių įpėdinis, 

tuo metu, kai kelionės ir prekyba dar buvo ir nuo- 
tykių sinonimas, nusprendė plaukti į Kiniją. 

Į kelionę jis turėjo leistis vienu iš labiausiai kve- 
piančių ir pavojingiausių pasaulio kelių. Tuo, kuris 
iš Londono ėjo per Indiją, tęsėsi iki Azijos ir neiš- 
vengiamai baigėsi Dangiškojoje Imperijoje. 

Toji kelionė buvo vadinama arbatos keliu. 


Viskas prasidėjo maždaug prieš dvidešimt metų, 
kai jo tėvas Robertas Stou visiškai teisėtai nuspren- 
dė prekiauti arbata ir prieskoniais. 1816 metais 
Londone, už kelių žingsnių nuo Temzės, jis įsigijo 
krautuvėlę ir savo tėvynainiams, be gausybės pipirų, 
santalmedžio, šafrano ir kitų rytietiškų stebuklų, par- 
davinėjo tam tikrą augalą, kurio nuskinti, išdžiovinti 
ir verdančiu vandeniu užplikyti jauni ūgliai tampa 
tuo kvapniu gėrimu, vadinamu arbata. Be abejo, ji 
buvo gerai žinoma jau labai seniai, tačiau tik tuo 
metu ją pradėta gerti kasdien. 

Arbata tapo jo pomėgiu. Jam patiko tyrinėti įvai- 
rias jos rūšis, kilusias iš vienintelio krūmo Camellia 

Sinensis, netrukus jis supirko viską, ką jūreiviai jam 
parveždavo iš Kinijos ir Indijos, ir labai greitai tapo 
Londono aukštuomenės pripažintu prekeiviu. Tad 
jo krautuvėlė galėjo pretenduoti į tokią žavią iškabą: 
TUKSTANTIS ARBATOS AROMATŲ. 

XIX amžiaus pradžioje Kinija augino geriausią 
arbatą pasaulyje ir turėjo jos prekybos monopolį. 
Tuomet buvo kalbama apie arbatos kelio paslaptis, 
kurių niekam niekada nepavyko atskleisti. 

Žmonės kalbėjo, kad jiems niekada nepasiseks 
prasiskverbti į Vidurio imperiją ir sužinoti jos pa- 
slapčių. Jie taip pat kalbėjo, kad tie, kurie pasuko 
šiuo keliu, niekada iš jo negrįžo. Buvo pasakojama 
begalė dalykų. 

O Čarlzas Stou tylėjo, klausėsi ir suprato tėvo 
aistrą. Ir jau būdamas dešimties metų įsivaizdavo, 
kaip jis pats žingsniuoja po Kinijos sodus rankoje 
laikydamas pergamentą, kuriame surašytos geriausių 
pasaulio arbatų gaminimo paslaptys. 


Ilgainiui Robertas Stou atskleidė sūnui, ką žino 
apie šį keistą gėrimą. Jis mate, kad vaikas domisi 
viskuo, kas tik kaip nors susiję su arbata. 

Vieną rytą, kai jam dar nebuvo sukakę vienuolika 
metų, Čarlzas tėvo paklausė: 

— Kada atsirado arbata? 

Iš pradžių prekeivis išsisuko nuo klausimo, bet 
matydamas sūnaus nusivylimą patikslino: 

— Pagal paplitusią legendą, regis, ji atsirado labai 
seniai Kinijoje. Ir nepaprastu būdu. 

— Kokiu? 

— Tuoj pasakysiu. Bet pažadėk, kad niekam apie 


tai nepasakosi, nes čia paslaptis. 

Carlzas pažadėjo niekam nieko nesakysiąs, nes 
jis, kaip visi jo amžiaus vaikai, mėgo istorijas ir 
paslaptis. 

— Vieną sykį daugiau kaip prieš keturis tūkstan- 
čius metų imperatorius Cen Nungas keliavo su svita 
į tolimą savo didžiulės šalies kraštą. Kelionė buvo 
ilga ir varginama, todėl jis paprašė šiek tiek pailsėti 
medžių, kurie jį apsaugotų nuo saulės, paunksnėje. 
Palyda sustojo, ir imperatorius, parietęs po savimi 
kojas, atsisėdo po nežinomu krūmokšniu. Jis paprašė 
išsyk puodelio verdančio vandens, nes buvo baisiai 
ištroškęs, o numalšinti troškuliui žinojo tik tokį 
gėrimą. Kažkas jam labai greitai jo atnešė. Tuomet 
krūmokšnio lapelis įkrito į imperatoriaus puodelį. 
Čen Nungas išgėrė to lapelio nė nepastebėjęs, ir jo 
burnoje pasklido sykiu švelnus ir kartus aromatas. 
Susidomėjęs jis pažvelgė į puodelio dugną ir pamatė 
lapelį, skleidžiantį tokį kerintį aromatą. 

Taip atsirado arbata. 


Robertas Stou galėdavo be perstogės šnekėti apie 
arbatų kilmę ir jų savybes. Vakarais, krautuvėlės 
sandėlyje, kol pardavėjai dėliodavo naujus krovi- 
nius, atkeliavusius iš Rytų, jis pažindindavo savo 
sūnų su arbata: 

— Matai, Čarlzai, pasaulyje yra keturių spalvų ar- 
batų. Nelaimė, anglai pažįsta tik juodąją arbatą, kuri 
pradedama auginti ir mūsų kolonijose, daugiausia 
Asamo džiunglėse. 

Carlzas klausėsi tėvo nepaprastai susidomėjęs. 

— O kokios kitos spalvos? 

— Mėlynoji arbata, žalioji arbata ir baltoji arba- 
ta. Šios trys rūšys kilusios iš vienos šalies: Kinijos. 

Mėlynoji arbata pasižymi keistu aromatu, artimu 
žaliajai arbatai. Ji auginama krašte, kuris nepa- 
siekiamas keliautojams. Žalioji arbata — kvapaus ir 
kartaus skonio - auginama beveik visoje Azijoje, 
tačiau jos gaminimo paslaptis žino tik kinai. Bal- 
toji arbata — rečiausia ir brangiausia. Pasakojama, 
kad kadaise Kinijos imperijos merginos skindavo 
ją auksinėm žirklėm ir paskui kartu su nepaprasto 
skaidrumo vandeniu pildavo į imperatoriaus puode- 
lį. Niekas nežino, kur yra šventieji baltosios arbatos 
sodai. Sakoma, kad tie, kurie sužinojo paslaptį, buvo 
išsyk nužudyti. 

Vaikinas ilgai tylėjo. 

— Vadinasi, šiandien niekas nežino, kaip gamina- 
mos šios trys arbatos? 

— Ne. 

Čarlzas Stou labai ryžtingai atlaikė tėvo žvilgsnį, 
paskui tarė: 

— Tas žmogus būsiu aš. 


Vieną vakarą, virš Londono lyjant lietui, Robertas 
Stou išvydo sūnų, žiūrintį į vandens lašelius, lėtai 
krintančius ant šaligatvio plytelių. Tyliai priėjęs prie 
jo paklausė: 

— Ar žinai, kad arbatos menas - tai vandens 
muzika? 

Čarlzas nesuprato, ką tėvas nori pasakyti. 

— Kas bendra tarp vandens, muzikos ir arbatos? 

— Gerai pagalvok ir klausyk. Pirmiausia ant ar- 
batmedžio lapelių pasigirsta lietaus muzika, lengvas 
virpėjimas, tarsi į žalios šviesos būgną barbentų si- 
dabrinės dangaus lazdelės. Paskui, lydima arbatos 
skynėjų šydų šokio, suskamba derliaus muzika. 

Dar vėliau pasigirsta gaiviausio ir tyriausio šaltinio 
muzika. Ir pagaliau - ant arbatžolių pilamo karšto 
vandens muzika. 

— Kam tu man tai sakai? 

— Nes matydamas, kaip tu svajoji, įsivaizduoju 
tave tenai, po Kinijos lietumi... arbatos soduose. 

Robertas Stou uždėjo ranką sūnui ant peties: 

— Į tą kelionę aš niekad negalėjau leistis. 

— Žinau. Tu man tai dažnai kartoji. - Ir pridū- 
rė: - Į tą kelionę aš leisiuos už tave. Prisiekiu. 

Robertas Stou lėtai atsiduso, paskui, ilgai tylėjęs, 
tarė: 

— Nebekalbėkim apie tai. Verčiau paragauk šios 
arbatos. 

Ir šypsodamasis padavė puodelį berniukui. 

Čarlzas pakėlė akis į tėvą ir nugėrė brangaus 
skysčio gurkšnį, ilgai mėgaudamasis jo garsais ger- 
klės gilumoje. 


Nuo paauglystės Čarlzas Stou įprato išgerti dau- 
giau kaip penkiolika puodelių arbatos per dieną. Tai 
jam teikė neįprastos energijos ir skatino ankstyvą po- 
linkį į meditaciją. O svarbiausia, geriant arbatą jam 
atrodydavo, kad jis traukia į save kiekvienos moters, 
nuskynusios šiuos keistus švelnaus ir kartaus aroma- 
to lapelius, kvapą. Kvapą, nuo kurio jis svaigdavo ir 
niekada nepavargdavo. 

Praėjo keleri metai, horizontą niaukė svajonės 
apie keliones į tolimus kraštus. Carlzas dažnai ei- 
davo į Londono uostą, pavydžiai žiūrėdavo į jūrei- 


vius, kurie iš laivų iškraudavo egzotiškus krovinius, 


21 


22 


o Stou kompanijos tarnautojai iškeliaudavo derėtis 
su anglų faktorijomis. 

Galop 1838 metais, sulaukęs trisdešimt vienerių, 
skatinamas tėvo ir pažado, kurį davė būdamas vai- 
kas, jis išplaukė arbatos keliu. 


Vieną žiemos dieną paliko Londoną ir Temzės 
krantines ir iškeliavo į Ceiloną, į Indijos pietus. 
Plaukė prekybiniu laivu, jo manymu, turinčiu iš- 
kalbingą pavadinimą: jis vadinosi Amfštritas. 

Pirmasis kelio tarpas jį atvedė į kitą Britų impe- 
rijos kraštą. 

Po daugelio mėnesių kelionės, per kurią jis 
gavo plaukti pasroviui Atlanto vandenynu, ap- 
sukti Afriką Gerosios Vilties kyšuliu ir lėtai kilti 
prieš srovę Indijos vandenynu, galop atvyko į 
šilto ir drėgno klimato salą, kur viskas vešėte 
vešėjo. Ten su tėvo patikėtais pinigais Kolombo 
uoste apsilankė pas indiškų prieskonių pirklius. 

Iš jų pirko ankštinių pipirų, pipirų, muskato, 
šafrano, vanilės ir gvazdikėlių, kuriuos ketino 
išsiųsti į Europą. Dar buvo manęs apsirūpinti 
vietine arbata, bet šio ketinimo atsisakė, nes ji 
jam pasirodė gan vidutiniška. 

Jis kreipėsi į vieną anglą, arbatos gamintoją, var- 
du Teiloras, norėdamas gauti tikslesnių žinių apie 
Ceilono arbatos kokybę. Vyriškis jam atsakė: 

— Čia yra labai mažai geros produkcijos. Ceilone 
gerai auga tik kava. Norint surasti jūsų ieškomos 
arbatos, reikia keliauti toliau. 

— Tiksliau —- kur? 

— Į Indijos šiaurę. Ten pradedama auginti labai 
gerų juodosios arbatos rūšių. 

— Taip, žinau, bet mane domina kitos atmai- 
nos. 

— Apie kokias atmainas jūs kalbate? 

— Apie žaliosios ir mėlynosios arbatos rūšis. Ir 
apie visų rečiausią: apie vadinamąją baltąją arbatą. 

Teiloras išsiviepė. 

— Šiuo atveju aš matau tik Kiniją. Ten auga la- 
bai puikių rūšių, panašių į šią. Netrukus Amfštriras 


vėl išplaukia į Šanchajų. Jums reikia tik tęsti savo 
kelionę. 

Čarlzas Stou padėkojo Teilorui, kuris nie- 
ko neįtardamas padrąsino jį siekti savo tikslo: 
Kinijos. Įsakęs pakrauti savo prieskonių krovinį 
į laivą, plaukiantį į Londoną, jis laukė dar tris 
savaites, kol išplauks Amfztritas. Pasinaudodamas 
šia priverstine viešnagė, sustiprino Stou kompa- 
nijos prekybinius ryšius su Indų kompanija ir 
aplankė salą. 

Buvo balandis, iki rugsėjo musonas neš liūtis ir 
aukštą temperatūrą, ir žemė ja pasinaudos it dieviš- 
kąja mana. Kiekviename jo aplankytame sode arba- 
tos lapeliai buvo apvytę ir neskleidė jokio ypatingo 
kvapo. 

Jis dar praleido kelias dienas keliaudamas po salą, 
tada grįžo į Kolombą. 

Šiuo kelionės tarpu jis surado dvasios pusiausvy- 
rą, kuri dera kiekvienam džentelmenui, svajojančiam 
apie nuotykius ir turtą. Čarlzas Stou pasižymėjo retu 
keliauninko talentu, nes tremtis nesukeldavo jam 
paslaptingo sąmyšio, kuris sukausto sielas ir pri- 

verčia jas išgyventi tokį patvarų jausmą, vadinamą 
nostalgija. 

Tačiau nors jautėsi gerai visur, niekur nesijautė 
kaip namie, ir tai tik skatino poreikį nuolat keliauti 
tolyn ir tolyn, į neįmanomą tikslą. 


Palikęs Ceiloną, jis trumpam stabtelėjo Singapūre, 
paskui nukeliavo iki Honkongo. Tada, lėtai plaukda- 
mas palei krantą Šanchajaus link, galop pasiekė tikslą. 

Nors nė vienas svetimšalis negalėjo patekti į Dan- 
giškąją Imperiją, vis dėlto buvo įmanoma prekiauti 
su penkiais didžiaisiais uostais, nusipirkti juose dau- 
gybę vietinių prekių ir išsiųsti jas į Indiją, kad paskui 
galėtum „parduoti anglams už aukso kainą. 

Kai Čarlzas Stou atplaukė į Šanchajų, jį nuste- 
bino laivastiebių miškas vandenyje ir begalė uoste 
knibždančių žmonių. 

Jis išlipo iš laivo ir iškart įsikūrė miesto anglų 
kvartale, vienintelėje vietoje, kur jam buvo leidžia- 

ma. Prie uosto ir jo prieigų sutiko daug kinų. Vieni 
jų bėgiojo, kiti meldė dangų. Regis, visą miestą buvo 
apėmusi laukinė beprotybė, o jį varstantys žvilgsniai 
jam atrodė įtartini. 

Atėjęs į Britanijos konsulatą sutvarkyti atvykimo 
dokumentų, jis pasiteiravo šių neramumų priežasties. 
Vienas valdininkas jam atsakė: 

— Anglų ir prancūzų laivus apžiūrėjo kinų valdžia, 
o jų krovinius sudegino. Žmonės kalba apie neiš- 
vengiamą karą. 

— O aš norėjau keliauti į šalies vidurį! 

Tarnautojas nužvelgė jį nustebusiomis akimis. 

— Tai būtų savižudybė. 

Tikroji neramumų priežastis jam paaiškėjo vėliau, 
kai savo kelyje sutiko bėgančių iš Šanchajaus kinų 
būrius. Jie traukėsi į šalies gilumą, nešdamiesi su 
savimi mirusiųjų karstus. 


Pirmąją dieną Carlzui Stou nepavyko nusipirkti 
žaliosios arbatos, kuri jam atrodė nuostabios ko- 
kybės. 

Kitą rytą jis klaidžiojo po miesto kvartalą, į kurį 
buvo leidžiama patekti svetimšaliams. Uosto kapito- 
no kontoroje rado valdininką, surašinėjantį iš šalies 
šiaurės gautas prekes. Priėjęs paklausė: 

— Ar galiu iš jūsų nusipirkti arbatos? 

Valdininkas pažiūrėjo į jį įtartinu žvilgsniu. 

— Jūs anglas? 

— Taip. Iš Londono. 

— Ir priklausote Arbatos komitetui? 

— Ne. Kodel? Ar jam reikia būtinai priklausyti, 
kad galėtum prekiauti su jumis? 

— Tarkim, jog tai palengvina tam tikrus daly- 
kus. 

— Tada sakykite, kur tas garsusis komitetas. Aš 
įstosiu į jį ir grįšiu nusipirkti iš jūsų arbatos. 

Vyriškis atrodė susidomėjęs. 

— Ko jums reikia? 

— Daug juodosios ir žaliosios arbatos. 

30 — Jos galiu parūpinti ir aš. 

— Ir truputį baltosios. 

Kino veidas kaipmat tapo neįžvelgiamas. 

— Žinokite, mielas pone, kad baltoji arbata 
neparduodama. Nesvarbu, ar jūs komiteto narys, 
ar Ne. 

— Jūs tuo įsitikinęs? 

— Visiškai. 

— Bet tada kam skirta baltoji arbata? 

— Ji laikoma imperatoriui. 

— Žmonės man sakė, kad jos galima rasti Čia. 


— Tikriausiai jie suklaidino jus. 


— Tačiau aš noriu jos įsigyti bet kokia kaina. 

— Neįmanoma. 

Atkaklusis Čarlzas išėmė iš savo piniginės kelis 
banknotus ir padėjo juos ant stalo prie tarnautojo. 
Kinas pakėlė galvą ir pažvelgė į pašnekovą piktomis 
akimis. Jo sučiauptos pamėlusios lūpos bylojo apie 
visą panieką, skirtą šiam svetimšaliui, kurio garbės 
kodeksas nė kiek nebuvo panašus į jo. 

Jis šaltai ir abejingai užvertė sąskaitų knygą ir 
pasikėlė nuo kėdės. 

— Kartoju jums, pone, kad baltąją arbatą parduoti 
griežtai draudžiama. Man labai nesmagu, kad veju 
jus pro duris, bet aš baisiai užsiėmęs. Sudie. 

Iškėlęs galvą, jis pasuko sandėlių link. Čarlzas 
Stou pasiėmė banknotus ir išėjo. Kai panoro ap- 
lankyti miestą už leistinos ribos, jam buvo atsaky- 
ta. Jis suprato, kad dėl to, jog jis europietis, jam 
uždarytos visos durys. Ilgai ieškojęs, galop surado 
Arbatos komitetą, nedelsdamas sumokėjo įmoką ir 
išsyk tapo jo nariu. Tuomet paprašė leidimo mok- 
slinei kelionei į šalies gilumą. Tačiau jo prašymas 
buvo atmestas. 

— Jūs išprotėjote! — pareiškė jam tarnautojas an- 
glas. - Ar pagalvojote, kiek komitetui kainuos tokia 
kelione? 

— Aš pasirengęs sumokėti visas išlaidas. 

— Ar suvokiate tokios ekspedicijos pavojų? 

— Aš pasirengęs jį įveikti. 

— Pabandykite tik palikti šį miestą ir būsit nu- 
žudytas. Jei neturit oficialaus leidimo, beprasmiška 
svajoti išvykti iš Šanchajaus. 

— Tikrai? O kaip jį gauti? 

Tarnautojas lingavo galva it išnarinta mario- 
netė. 

— Tai visiškai neįmanoma. Šią privilegiją turi tik 
mūsų direktorius. Ir aš labai abejoju, kad jis sutiks 
jums suteikti ją. Sudie, pone. 

Tarnautojas jau ketino eiti, kai Carlzas Stou su- 
laikė jį už rankos ir paprašė: 

— Prašau jūsų. Padėkite man. Tik pasakykite, kur 
galiu jį rasti. Daugiau aš nieko neprašau. 

Vyriškis atsiduso, paskui apmirusia širdim ant 


lapelio popieriaus pakeverzojo pavardę ir adresą. 


— Nueikite tenai nuo manęs. Galų gale tai man 
nieko nekainuoja. O jums bus pamoka. Ponas direk- 
torius sugebės jus atkalbėti nuo šios beprotybės. 

— Jis man padės, būkite tikras. 

Čarlzas Stou suspaudė popierių rankoje, padėkojo 
tarnautojui ir pėstute nuėjo į anglų kvartalą. 

Kelyje sutiko palankiną, kuriame sėdėjo aukštas 
kinų valdininkas: jis vilkėjo šilkinę tuniką, jo galva 
buvo plikai nuskusta, tik pagal Šanchajaus madą pa- 
likta kaselė. Rankoje jis laikė akinamai baltą arbatos 
žiedą. 

Kinas nusišypsojo, pasukiojo rankoje baltosios 
arbatos žiedą. Ir nutolo. 

Sekdamas paskui jį, Čarlzas traukė žiedo kvapą. 
Per visą savo gyvenimą jis dar niekada nebuvo uostęs 
nieko nuostabesnio ir subtilesnio. 

Taip Čarlzas Stou sutiko Arbatos komiteto direk- 
torių Pirlą, vienintelį britų prekeivį, kaip privilegiją 
turintį kinų valdžios išduotą leidimą. Jis buvo airis 
ir Kinijoje gyveno jau trisdešimt metų. Vyriškis tu- 
rėjo klestinčią prekybos įmonę, stiklinę akį, neblogą 
humoro jausmą ir polinkį į viskį. 

— Kaip jūs suradote mano adresą? 

— Labai paprastai. Nuėjau į Arbatos komitetą ir 
paklausiau, kas yra įtakingiausias jo narys. 

— Garbės žodis, aš jau niekad neturėsiu ramybės! 
Ir tik todėl, kad niekam neužteko drąsos prisistatyti 
rinkimų dieną. Išskyrus mane! Koks karnavalas! 

— Tačiau tai leido jums gauti leidimą, tiesa? 


— Niekai! Aš jį gavau tik todėl, kad turiu gerų 
ryšių ir seniai draugauju su kinais. Ir, be abejonės, 
tik todėl tie žmogėnai iš komiteto mane vertė elgtis 
prieš savo valią. Jie žino: kol aš esu, Kinija lieka at- 
vira teritorija. 

— Įdomu. Tikrai labai įdomu, pone Pirlai. 

Staiga airis suraukė antakius. 

— Jaunuoli, jūs išties mane stebinate. 

— Ir stebinsiu. Ar žinote, kad jūs naudojatės veik 
dieviška įtaka? Jūs — vienintelis mūsų padermės at- 
stovas, galintis keliauti po šią didžiulę šalį. Ši pri- 
vilegija verta imperatoriaus. 

— Gal tyčiojatės iš manęs? 

— Visai ne. 

— Grįžkime prie reikalo. Ko jūs norit? 

Išlenkę kelias taures ir prisiminę senąjį žemyną, 
du vyriškiai tujino kits kitą ir kalbėjo apie verslą. 

— Kiek dėžių žaliosios ir juodosios arbatos gali 
man parduoti? — paklausė Čarlzas Stou Pirlo. 

— Kiek tik nori. 

— Noriu pasakyti — geriausios. Tos, kuri gaunama 
iš pirmojo derliaus kovo mėnesį. 

Airis susiraukė: 

— Nelaimė, nebeturiu jos nė dėžės. Pirmojo rinki- 
mo arbata iškeliavo jau seniai. Man lieka trečiojo ar 
ketvirtojo. Ir aš negaliu tau padaryti nuolaidos. Visi 


mano klientai naudojasi vienodomis sąlygomis. 


— Aš priimu jas, jei man pasakysi, kur galima 
gauti baltosios arbatos. 

— Juokauji? 

— Ne, nemanau. 

— Šioje šalyje prekyba baltąja arbata uždrausta. 

— Žinau. Visa tai jau girdėjau. 

— Tr tai tavęs negąsdina? 

— Ne, - tvirtai atsakė Stou. 

Pirlas pavartė akį kelias sekundes, išgėrė sklidiną 
stiklinę viskio ir atkišdamas jam ranką tarė: 

— Pabandysiu tau jos rasti. Bet tu nežinosi nieko 
apie jos kilmę. 

— Kodel? 

— Perdėm pavojinga. Aš negaliu tau to pasakyti. 

— Aš mokėsiu tylėti. 

Pirlas suniurzgė, bet nenusileido. 

— Bergždžiai mane įkalbinėjate. Paslaptis yra pa- 
slaptis. Kartais verčiau apie ją žinoti kuo mažiau. 

Galiausiai Stou pasidavė. 

— Gerai, daugiau apie tai nekalbėkim. Kada gali 
man pristatyti prekę? 

— Po savaitės. Tačiau iškart tave perspėju. Pa- 
sklidus gandams apie karą, upės kontrolės punktai 
sustiprinti. Bus sunku prasiskverbti pro tinklo akis. 

Čarlzas Stou atidžiai išklausė Pirlą ir suprato, kad 
be jo pagalbos jis negalės keliauti po šalies gilumą. 
Apimtas apmaudo, išdėstė savo tikslą airiui: 

— O aš taip norėčiau parsivežti baltosios arbatos, 
išsiaiškinti gamybos paslaptis... 

Pirlas sumurmėjo: 

— Palik tuos prakeiktus kinus ir nė neklausinė- 
damas pirk tai, ką tau siūlau. Tas, kuriam pasiseks 
prasiskverbti pas juos ir išpešti jų paslaptis, dar ne- 
gimęs. 

Carlzas Stou lėtai ištuštino taurę. Jis tiesiog įžū- 
liai nepatikėjo nė vienu ką tik pasakytu Pirlo žodžiu. 
Jis lauks savo valandos. 


Pirlas pradėjo savo karjerą Šanchajuje prekiauda- 
mas prieskoniais. 

Tuo metu olandai turėjo prekybos Azijos priesko- 
niais monopolį. Vieną sykį toksai Van Petersenas, 
įniršęs, kad airis išstumia jį iš jo paties teritorijos, 
įžengė į Pirlo krautuvėlę, įbedė peilį į stalą ir tarė: 

— Ar pažįstate nors vieną prieskonių prekeivį, 
kuris būtų ne olandas? 

— Taip, tai aš. 

Van Petersenas suraukė antakius. 

— Mes sudarėme sutartį. Jūs valdote šilko, lako ir 
kitų Kinijos produktų monopolį. Tačiau Olandija 
išlaiko prekybos prieskoniais monopolį. 

— Tai mes dar pažiūrėsim! 

— Viskas aišku! - nukirto olandas, pasiėmė savo 
peilį ir išėjo. 

Po savaitės Pirlas ir Van Petersenas stojo į dviko- 
vą, kurios metu airis prarado akį, o olandas - gyvy- 
bę. Vis dėlto po mėnesio Pirlas turėjo susitaikyti su 
akivaizdžiu faktu: nė vienas kinų prekeivis nesutiko 
jam tiekti geros kokybės prieskonių. Apimtas kartė- 
lio, jis nuvyko skųstis į britų konsulatą. 

— Kai keliavau čia, man buvo žadėtas didelis tur- 
tas. Dabar sužlugau dėl tų prakeiktų olandų kaltės. 

Konsulas, siurbčiodamas kažkokį keistą gėrimą, 
jam atsakė: 

— Ko jūs norite, imperijos politika reikalauja gerb- 
ti kiekvieno monopolį! 

— Gali būti. Tačiau politikos reikalavimai atima 
iš manęs pagrindines lėšas. 

— Nusiraminkit, pone Pirlai. Galų gale mes su- 
rasime sprendimą. Be to, čia yra ne vien prieskonių. 
Šitame krašte rasi visko. Pavyzdžiui, šito. 

Konsulas jam padavė puodelį, ir airis išgėrė jį ne- 
dideliais gurkšneliais. Gėrimo skonis jam pasirodė 
puikus, nors truputį per švelnus vyrui, įpratusiam 
prie viskio. 


— O! Juk čia arbata! 

Konsulas smalsiai pažvelgė į jį. 

— Norite pasakyti, kad anksčiau jos niekad ne- 
ragavote? 

— Garbės žodis, ne, net Londone! 

— Ji geriama ne tik Londone, bet ir visame pasaulyje. 
Ji gaminama net čia, Kinijoje. Skani, tiesa? 

Baigdamas gerti puodelį, Pirlas susiraukė. 

— Nebloga. Bet neprilygsta grynam salyklui. 

— Jei liksite Kinijoje, turėsite prie jos priprasti. 
Čia geriama tik ji ir dar ryžių degtinė. Galiu jums 
prisiekti, kad Anglijoje arbata turi didžiulį pasiseki- 
mą ir jos išgeriama daugiau negu viskio. 

Tardamas šiuos žodžius, konsulas juos be galo 
nutęsė. Pirlo akyse sužibo kibirkštelė. 

— Gali būti, kad jūs man ką tik pakišote idėją. 

Po mėnesio Pirlas jau pirko ir pardavinėjo arbatą. 
Po trisdešimties metų jis tapo svarbiausias jos pre- 
keivis Šanchajuje. 

Tais metais per jo sandėlius perėjo keli tūkstan- 
čiai tonų šios vertingos prekės, bet Pirlas jos neišgėrė 
nė puodelio. 

42 Čarlzas Stou nebuvo arbatos gėrimo naujokas, 
tačiau arbata, kuria Pirlas jį pavaišino tą vasaros 
dieną, nustebino išskirtiniu skoniu. 

Abu vyriškiai sėdėjo airio namo, iškilusio virš 
jūros, terasoje. 

— Niekad neragavau tokios skanios arbatos. Ar čia 
baltoji arbata, kurios tavęs užsiprašiau? — paklausė 
Carlzas. 

— Apgailestauju, bet ne, baltosios arbatos niekur 
nerasi. Šitą sutaisiau pats. Tai žaliosios arbatos at- 
maina, ji auga tik viename slėnyje. 

— Kur jis? 

— Negaliu tau pasakyti. Toji vietovė — paslaptis, 


verta aukso. Aš turiu ją išlaikyti. Tai man leidžia 
jaustis stipriam šioje prekybos srityje. 

Airis apie tai daugiau nieko nepasakė. 

— Aš tau nupirksiu jos dešimt dėžių tokia kaina, 
kokią tik pasakysi. 

— Sutinku. Rytoj rytą paliepsiu jas pristatyti į 
laivą drauge su kitu tavo užsakymu. 

— Amfiritas vėl išplaukia į jūrą už dviejų dienų. 
Turiu keliauti į Londoną. Nežinau, ar grįšiu atgal. 

— Gero kelio. 

Čarlzas Stou lėtai išgėrė ant dugno likusį puode- 
lio turinį. O Pirlas tyliai gardžiavosi viskiu. 

Anglas pasuko galvą horizonto link. Pro jo akis 
praplaukė apšviestas laivas ir netrukus išnyko van- 
dens platybėse it saulė, nuskendusi jūroje. 

44 Po dviejų dienų Amfšrritas išplaukė iš Šanchajaus 
į Londoną. Jame buvo svarbus arbatos ir prieskonių 
krovinys, tačiau laive trūko vieno keleivio. 

Tą patį vakarą Carlzas Stou pasirodė pas airį. 

— Tu neišplaukei? — paklausė Pirlas. 

— Ne. 

— O argi tenai tavęs nelaukia tėvas? 

— Jis laukia ne manęs. Jam reikia krovinio ir jis 
gaus jį. 

Pirlas paėmė jaunuolį už parankės. 

— Kodėl? Kodėl tu taip elgiesi? 


Čarlzas Stou giliai atsiduso ir atsakė: 


— Tu tikriausiai jau supratai, kad aš atkeliavau į 
Kiniją turedamas vieną mintį galvoje. 

Pirlas negalėjo susilaikyti nenusijuokęs: 

— Taip. Surasti šventuosius arbatos sodus, pasi- 
glemžti iš kinų jų gamybos paslaptis... Tikiuosi, tu 
juokauji? 

— Visai ne. 

Airio veidas sustingo. 

— Čarlzai Stou, aš tavęs nesuprantu! 

Anglo akys buvo kupinos ryžto, kai jis griežtai 
paprašė: 

— Dabar tu privalai man pasakyti, ką žinai. 

Apstulbęs Pirlas žvelgė į jį. 

— Ką aš žinau? Apie ką? 

— Apie arbatą. Juk turi būti priežastis, dėl kurios 
kinų arbata yra kur kas pranašesnė už visas kitas. 

— Gal čia tik paprasčiausias išmanymas... 

— Išmanymas - tai paslaptis. 

— Tu teisus. Tai tūkstantmetės patirties rezul- 
tatas. 

— Aš gerai sumokėsiu, kad ją sužinočiau. 

Pirlas išgėrė sklidiną stiklą viskio ir nukirto: 

— Jei būtų kalbama tik apie pinigus, reikalas 
seniai būtų išspręstas. Tačiau tokios paslapties už 
pinigus nenupirksi, už ją mokama gyvybe. 

— Be šios paslapties mano gyvybė nieko neverta. 

Nusiraminęs Pirlas tapo paslaptingas: 

— Jei aš tau patikėsiu paslaptį, mes būsime susieti 
visą likusį gyvenimą. 

— Tai manęs nebaugina. Galiu pasirašyti su tavi- 
mi net sutartį. 

Airis nusišypsojo plekšnodamas bičiuliui per 
petį. 

— Tu nesupranti. Mudu kalbamės ne apie papra- 
stą popiergalį. Man, kaip ir visiems šios šalies žmo- 
nėms, tai nieko nereiškia. 

— Nereikia sutarties? Tuomet ko tu nori? 

— Sutarties, patvirtintos mudviejų krauju. Pasi- 
rašytos peilio smaigaliu. 

Pirlas išsitraukė peilį iš dėklo, kurį nešiojosi prie 
diržo, įsipjovė riešą ir žiūrėjo, kaip lėtai ištryško 
kraujo lašas. 

— Galima suklastoti popieriaus lapą, bet ne krau- 
jo sutartį. Na, ar pasirengęs pasirašyti? 


Anglas nurijo seiles. Paskui sustingusiu žvilgsniu 
atsakė: 

— Pasirengęs. 

Jis atkišo riešą, ir Pirlas jį įpjovė. Jųdviejų kraujas 
susimaišė, ir abu vyriškiai suprato, kad jie ką tik 
peržengė ribą be galimybės grįžti atgal. 

— Puiku, — tarė Pirlas, - tu nebegalėsi išplaukti į 
Londoną. Ir dirbsi man. 

— Sutinku. O paslaptis? 

Airis išpūtė cigaro dūmą į žvaigždes, pasigręžė į 
anglą ir tarė: 

— Paslaptis vadinasi Liu Cenis. 

— Kas tas Liu Cenis? 

— Tai sužinosi gana greitai. 

Pirlas vėl užsitraukė cigarą ir pareiškė: 

— Rytoj mudu plauksime tenai susitikti su Vangu, 
žmogumi, dirbančiu jam ir tiekiančiu man prekes. 

— Kur tenai? 

— Į arbatos šalį. 

Kitą rytą auštant jie paliko Šanchajų ir leidosi į 
Guančou sritį, esančią už daugiau kaip dviejų šimtų 
mylių šalies gilumoje. Keliavo džonka, lėtai plaukda- 
mi prieš srovę Žaliąja upe. Praplaukė daugelį miestų 
ir prasmuko pro visas imperijos karinės kontrolės 
grandis. Pirlas buvo pasirūpinęs leidimu, kuris, regis, 
jam atidarydavo visas Kinijos duris. 

Miestai turėjo keistus vardus, patys gražiausi 
buvo Guančou ir Jenčou. Tačiau juose lankytis 
buvo uždrausta. 

Galiausiai po dvidešimt dienų kelionės jiedu pa- 
siekė Guančou apylinkes. Čia apsistojo smuklėje ir 
permiegojo naktų. Ryte iškeliavo. Palankinas nune- 


šė juos per miestą, ir jie sustojo prie vieno pirklio 
krautuvėlės. 

— Čia, — tarė Pirlas. 

Jie atleido nešikus ir juos kaipmat apspito būrys 
vaikų. Vyriškis išėjo iš krautuvėlės, išvaikė juos, nu- 
silenkė Pirlui ir Čarlzui ir tarė: 

— Eikite paskui mane. Vangas jūsų laukia savo 
namuose. 

Jie nusekė paskui jį gatvelėm iki pat išėjimo iš 
miesto kalnų papėdėje ir pamatė tokį gražų namą, 
kad jis panešėjo į šventovę. Tarnas dingo, abu vy- 
riškiai įžengė į sodą, kur nefrito fontanas skleidė 
subtilią dievišką muziką. 

Vangas sėdėjo po arbatos krūmokšniu. Jis nusi- 
šypsojo ir sutiko juos šiais įprastiniais žodžiais: 

— Pagaliau jūs čia. Aš jau nebesitikėjau jūsų pa- 
matyti. 

Vangas buvo didikas. Jo galva buvo nuskusta, jis 
dėvėjo žalios spalvos tuniką, paryškintą auksiniais 
siūlais, ir nešiojo durklą prie diržo. Šalia jo du ke- 
liauninkai dulkėtais drabužiais atrodė it dvi trapios 
kometos, užgožtos spindinčios žvaigždės. 

Jis buvo pratęs turėti reikalų su airiu, bet pirmą 
sykį matė jį ne vieną ir nepasitikėjo naujuoju at- 
vykėliu. 

— Jūs atvykote pirkti arbatos? — pasiteiravo įtarti- 
nai nužvelgdamas abu svetimšalius. 

— Taip, - atsakė Pirlas. - Nieko nebijokite, pone 


Vangai, šis žmogus dirba man. 


Kinas nieko neatsakė, tada jis parodė jam randą 
ant savo riešo: 

— Mes sudarėme kraujo sutartį. Jūs galite visiškai 
juo pasitikėti. 

Vango veide įtampa atslūgo. 

— Tada sveiki atvykę, pone... 

— Stou. Carlzas Stou. 

Vangas nužvelgė anglą nuo galvos iki kojų, ir ka- 
dangi šis nenuleido akių ir neatrodė priblokštas to- 
kios prabangos ir turto, išsyk susidraugavo su juo. 

— Pone Stou, ar jūs pirmą kartą atvykstate į ar- 
batos šalį? 

— Aš apskritai pirmą kartą atvykstu į Kiniją. 

— Tuomet būtinai turiu jums atskleisti pirmąją iš 
trijų arbatos paslapčių, — tarė Vangas. 

Jis pliaukštelėjo rankomis ir tučtuojau pasirodė 
tarnas, nešinas sidabriniu padėklu, ant kurio stovėjo 
trys puodeliai garuojančios arbatos. 

Čarlzas Stou paėmė vieną puodelį į rankas ir pa- 
kėlė prie lūpų. Gėrimas jam pasirodė labai skanus. 

— Ar čia arbata, kurią jūs gaminate? — paklausė 
jis. 

Vangas atsakė pagarbiai, tik gal kiek išsigandęs: 

— Ne aš. Liu Čenis. Savo manufaktūrose aš 
tik apdoroju arbatą, kurią jis man atgabena iš šių 
kalnų. 

Kinas mostelėjo ranka tarsi aprėpdamas visą ho- 
rizontą aplink save. Paskui reikšmingai nusišypsojęs 
pridūrė: 

— Be to, yra geresnių arbatų. Bet šiai arbatai nau- 
dojamas vanduo — pats tyriausias visoje imperijoje. 

Jis atsistojo ir pasuko nefrito fontano link. Pasė- 
mė iš jo stiklinaitę vandens ir padavė Čarlzui Stou. 
Šis atsigėrė gurkšnį ir vanduo jam pasirodė nepapra- 
stai tyras. Jis pažvelgė į fontaną ir paklausė: 

— Iš kur ateina šis vanduo? 

— Iš šaltinio tuose kalnuose. Ten, kur gyvena Liu 
Čenis. 

Tuomet Vangas tarė: 

— Štai pirmoji paslaptis: be puikaus vandens nėra 
ir puikios arbatos. 


Kitą rytą auštant jie paliko Vango buveinę ir ėmė 
kopti į kalnus. Ilgai ėjo keliais, kuriuos gausios liū- 
tys pavertė nepereinamais. Perbrido dvi upes. Vangas 
lydėjo juos nė kiek nedvejodamas. Prie diržo pririštas 
durklas daužėsi jam į šoną pagal žingsnių taktą. 

Galiausiai jie pasiekė gilų slėnį, kur ant kalnų 
augo arbatos krūmai. 

— Šventasis slėnis, - pasakė Vangas. - Šventasis 
arbatos slėnis. 

— Kodel kaip tik čia? - paklausė anglas. 

— Nes jis labiausiai apsaugotas ir drėgniausias iš 
visų. Apsaugotas nuo vėjų ir audrų, čia dažnai lyja, 
o kai trūksta lietaus, jį pakeičia ūkanos ir rūkai. 

— Vanduo. 

— Taip. Vanduo. Pirmoji arbatos paslaptis. 

Čarlzas Stou buvo laimingas: jis stovėjo arbatos 
karalystėje. Šiuose kalnuose augo pačios gražiausios 
ir, be abejonės, pačios rečiausios pasaulio kultūros. 
Visur žemę dengė Camellia Sinensis lapeliai. Tai 
buvo begalinis nuostabus šilkinių bangų vandenynas, 
spindinčios žalios spalvos jūra, iš kurios buvo ren- 
kamos tik putos. Apsvaigęs iš džiaugsmo, kupinas 
palaimos, jis nardė jos srovėse. 

Ilgai vaikščiojo po šį rojų ir suprato, kad niekada 
neregėjo nieko gražesnio. 

Arbatos skynėjos, kaip ir legendoje, kurią jam 
buvo pasakojęs tėvas, stebinamai vikriai rinko jau- 
nus ūglius. Tačiau čia nebuvo nei auksinių žirklių, 
nei imperatoriaus. 

Buvo tik jis, Carlzas Stou, ir vienai dienai jis 
tapo arbatos karaliumi. 


Trys vyriškiai pasiekė slėnio centrą pamaldžiai 
tylėdami. Čia buvo manufaktūra, kurioje dirbo dau- 
gybė moterų. 

Ginkluotas sargybinis pamatė ateinančius vyrus 
ir jiems nusilenkė. Vangas pasveikino jį ir atsigręžė 
į abu svetimšalius. 

— Štai čia gaminama geriausia pasaulio arbata. 
Štai vieta, kur atgabenama ir vėliau pagal senovinius 
ritualus apdorojama visa arbata, kurią surenka Liu 
Čenio darbininkai. Dabar jums reikia tik atmerkti 
akis ir stebėti. 

Čarlzas Stou išvydo saulėje džiūstančių lapelių 
kilimą. Ir šimtus klūpančių moterų, kurios be per- 

stogės rūšiavo lapelius, tapsiančius arbata. Jis stebėjo 
šį stebuklingą ir vis dėlto tikrovišką reginį apimtas 
nepaprasto susijaudinimo. Smaragdų jūra, kur tyliai 
nardė auksinės ir sidabrinės žuvys. 

Šių arbatų atmainų pavadinimai buvo sykiu ir 
jaudinami, ir poetiški. 

— Pi Lo Cunas ir Lung Činis, — patikslino Vangas. 

— Pavasario nefrito spiralė ir Drakono šulinys, — iš- 
vertė Pirlas. 

Vaikščiodamas po Vango manufaktūrą Carlzas 
Stou aptiko ypatingą vietą, kur buvo apdorojami 
išskirtinės kokybės lapeliai. Jis paėmė kelis pavyz- 
džius, perkando ir įkvėpė jų aromato. Pasijuto pri- 
blokštas ir pakerėtas. 

Tą parį padarė ir Vangas. Paskui pasisuko į Čarl- 
zą ir tare: 

— Štai ir antroji paslaptis: be puikiai apdorotų 
lapelių nėra ir puikios arbatos. 


Kiek vėliau Vangas tarė: 

— Turiu jus palikti. Mane šaukia reikalai. Susi- 
rasiu jus šį vakarą, per vakarienę. 

Jis pasišalino, palikdamas jų žinioje vieną iš 
savo žmonių. Abu britai išlydėjo jį tylėdami. Kai jis 
dingo jiems iš akių, Čarlzas Stou atsigręžė į Pirlą ir 
paklausė: 

— Ar tuo ir norėjai pasidalyti su manimi? 

Pirlas pažvelgė į jį ir tarsi prisipažindamas su- 
šnabždėjo: 

— Taip. Bet tu tik išvydai matomą dalį. Čia Van- 
gas apdoroja arbatą. Tačiau jis neaugina jos. Be šios 
manufaktūros, jam niekas daugiau nepriklauso. 

— Bet vis delto šis slėnis... 

- Šis slėnis — niekas. Tai tik įėjimas į Liu Čenio 
karaliją. Už šių kalnų yra kuo numalšinti viso pa- 
saulio troškulį. 

Jis mostelėjo ranka horizonto link. 

— Štai tenai gyvena Liu Čenis, tikrasis arbatos 
meistras. Tačiau su juo susitikti visiškai neįmanoma. 

— Kodel? 

— Kaip ir visi galingieji, jis priverstas skydu gintis 
nuo jam gresiančių pavojų. O ar ne pati geriausia 
apsauga, kai tavęs niekas nemato? 

— Tai tu jo niekad nematei? 

— Ne. Žmonės sako, kad jis toks paslaptingas, nes 
niekas niekada nematė jo veido. 

Čarlzas Stou, sukrėstas ką tik Pirlo pasakytų 
žodžių, ilgai mąstė. 

— Net ir Vangas? 

Airis papurtė galvą. 

— Bet kodėl? 

— Visiems, kurie turėjo šią privilegiją, buvo nu- 
kirsta galva. 

Čarlzą Stou supurtė drebulys. 


Vakare emė lyti. Moterys grįžo į Guančou vo- 
rele, panašia į ilgą spalvotą gyvatę, šliaužiančią per 
spindinčius lapus. 

Du vyriškiai ilgai užtruko manufaktūroje, kol 
prisirinko geriausių lapelių. Paskui netardami nė 
žodžio, nė nekrustelėdami stebėjo prieblandoje gęs- 
tantį žaliąjį arbatos gaisrą. 

Per vakarienę pas Vangą buvo surengta didžiulė 
šventė dviejų svetimšalių garbei. Ant sidabrinių pa- 
dėklų buvo patiekta penkiasdešimt įvairių patiekalų 
ir arbatos, kurios būtų pakakę pripildyti visoms 
Kinijos upėms. 

Vangas buvo turtingas ir įtakingas žmogus. Ir 
atrodė, kad visi aplinkiniai tai pripažįsta. 

Po vakarienės jis pliaukštelėjo delnais ir tučtuojau 
įžengė dvidešimt moterų, kurios kiekvienam svečiui 
atnešė po šiltą iškvepintą servetėlę. 

Tada užgriežė orkestras ir visi ėmė gerti baltą 
aštrų likerį, gerklėje paliekantį tarsi ugnies skonį. 

Čarlzas Stou nebesidomėjo nei Vangu, nei Pirlu. 


Parietęs po savimi kojas, jis nenuleido akių nuo ką 
tik pasirodžiusios nepažįstamosios. Tai buvo kinė. 
Jos plaukai buvo ilgi ir juodi, akys — žalios ir pa- 
ilgos. Ji šoko. 

Anglas ilgai rylėdamas ją stebėjo sekdamas kiek- 
vieną jos judesį. Lyg būtų dalyvavęs spektaklyje, kurį 
mato pirmą ir paskutinį kartą gyvenime. 

Pasibaigus šokiui, Čarlzas Stou prisiartino prie 
šokėjos ir padavė jai taurę su likeriu. Ji nusišypsojo 
ir paėmė ją. Tos moters grožis ir spindesys buvo 
tokie kerintys, kad jos oda atrodė apiberta aukso 
smiltelėm ir nušviesta vaikiškos šviesos. 

— Kas ši moteris? — pasiteiravo Stou Pirlą. 

Airis pažvelgė savo bendražygiui į akis ir atsakė: 

— Klausk Vango. 

Kaip tik tą akimirką Vangas priėjo prie jų ir at- 
skleidė jiems paslaptį: 

— Pristatau jums buvusią Liu Čenio žmoną. 

Šokėjoms pasišalinus, puota vėl atsinaujino ir tę- 
sėsi iki vėlios nakties. Tačiau kai dingo toji žaliaakė 
kinė, anglui nelabai rūpėjo šventė, surengta jo gar- 
bei. Po deserto, per kurį vietoj gaivinamųjų gėrimų 
buvo patiekta dešimt pintinių su vaisiais, kurių jis 
nė neparagavo, jis paprašė leidimo išeiti. 

— Tai buvo nuostabus priėmimas. Aš prisiminsiu 
jį visą savo gyvenimą, - pasakė Vangui atsisveikin- 
damas. 

Kinas jam padėkojo ir palinkėjo nakties, kupinos 
sapnų ir jazminų aromato. 


Pirlas neišėjo su savo draugu. 


— Supranti, bus patiekta gėrimų. Labanaktis, 
CČarlzai. 

— Labanakt, Pirlai. 

Ir nuėjo į savo apartamentus. 

Tą naktį Carlzas Stou negalėjo užmigti. Priešais 
akis stovėjo lėtais ir ritmingais judesiais šokančios 
moters vaizdas. Jis jautėsi taip, tarsi priešais antikva- 
ro parduotuvę būtų aptikęs automatą, be perstogės 
kartojantį tą pačią melodiją. Ir pamanęs, kad šio 
kerinčio ir žavingo senutėlio daikto jis troško jau 


seniai, bet niekada tikrai neieškojo. 

Rytojaus dieną abu vyriškiai paliko Vango buvei- 
nę ir grįžo prie Žaliosios upės krantų, iš kur Pirlas 
išplauks į Šanchajų. 

Vangas ėjo pirmas, o įkandin jo — dešimt nešikų, 
kurie ant pečių nešė arbatos dėžes, prilygstančias jų 
pačių svoriui. Nors ir užgrūdintiems, Pirlui ir Stou 
sunkiai sekėsi eiti paskui tuos žmones klampiais ir 
slidžiais takeliais. 

Vienu tarpu airis atsisuko į savo bendrą ir pa- 
aiškino: 

— Svarbiausia, kaip matai, prižiūrėti nešikus, kad 


jie niekada nepadėtų dėžių ant žemės. Žemė prie 


upės pritvinkusi tokios drėgmės, kad nuo jos krovi- 
nys kaipmat sugestų. 

— O kaip jie pailsi? 

— Prisispaudžia prie medžio. 

— O jei nėra medžių? 

— Atsigula ant žemės, o dėžę su arbata pasideda 
ant krūtinės. 

Čarlzas Stou valandėlę pamąstė ir paklausė Pirlą: 

— Ar čia trečioji arbatos paslaptis? 

Airis ėmė juoktis. 

— Ne. Trečioji paslaptis nepasiekiama. 

Tiesą sakant, Čarlzas Stou manė atspėjęs, kur ras- 
ti trečiąją paslaptį, tačiau jam dar nepravėrus burnos 
Pirlas, nujausdamas būsimą klausimą, tarė: 

— Beprasmiška prašyti Vango, kad jis tau padėtų 
susitikti su Liu Čeniu. Vangas tikrai tavęs nenuves 
pas jį. 

Taip žingsniuodami jie priėjo upę. Prieš lipdamas 
į jau laukiančią džonką, Pirlas uždėjo ranką anglui 
ant peties ir sušnabždėjo: 

— Ar tu vis dar pasiryžęs likti? 

— Taip. 

— Tuomet geros viešnagės Guančou. Manufak- 
tūroje Vangas tau padės pasirinkti geriausių arbatos 
rūšių. Vėliau, kai prekė bus paruošta, tu man ją 
atgabensi į Šanchajų. Imk, štai leidimas, kuris tau 
atidarys visas Kinijos duris. 

Jis padavė jam dokumentą, išmargintą keistomis 
raidėmis. 


Pirlas įlipo į burlaivį, ir džonka tučtuojau paliko 
krantą. Vangas, sudėjęs rankas taurele, sušuko: 

— Nesijaudinkite. Jūsų bičiulis čia saugus. 

Pritardamas Pirlas linktelėjo galva, pamojavo 
ranka ir dingo tarsi prarytas upės vandens. 

Čarlzas Stou atsidūrė vienas nepažįstamame 
krašte ir pasijuto kiek sutrikęs. Jis atsigręžė atgal ir 
išvydo į jį žiūrintį Vangą. 

— Dabar, pone Stou, jūs mano svečias. Ir visa, ką 
jums atskleisiu, niekad nebegalėsite pamiršti. 

Čarlzas Stou liko dirbti pas Vangą. Tai buvo 
rami viešnagė. 

Rytais jis keldavosi su saule ir maitindavosi keis- 
tais vaisiais ūksmingoje terasoje, apaugusioje auga- 
lais, kurių aromatas drumsdavo jam jausmus. Paskui 
eidavo į manufaktūrą ir labai kruopščiai rinkdavo 
arbatos lapelius, kuriuos vėliau turės išsiųsti Pirlui. 
Vakarais grįždavo pas Vangą, kur jo laukdavo vaka- 
rienė taip prašmatniai išpuoštoje salėje, kad įėjęs į ją 
pirmą sykį pamanė atsidūręs rūmuose. 

Galiausiai prieš guldamas užrašydavo kelias eilutes 
į savo dienoraštį, taip pat pasižymėdavo keletą papras- 
čiausių kinų kalbos žodžių, išmoktų tą pačią dieną. 


Stou manė, kad jis daugiau niekada nebepama- 
tys tos moters, kuri, anot žmonių, buvo Liu Čenio 
žmona. Kol galiausiai ryžosi pasikalbėti apie ją su 
Vangu. 

Tai nutiko vieną vakarą po vakarienės. Danguje 
lijo žvaigždėmis, ir abu vyriškius gaubė slogi tyla. 

— Kur aš galiu ją pamatyti? 

Vangas žiūrėjo į Stou tarsi matydamas jį pirmą 
sykį. 

— Kur ra šokėja, buvusi Liu Čenio žmona? 

— Mieste, Guančou. Bet jūs tikrai negalite ten 
nuvykti. 

— Kodėl? Regis, man negresia joks pavojus. Ir 
niekas man nesutrukdys vėl pamatyti tą moterį. Ir 
net apsilankyti pas Liu Cenį. 

Kinas krūptelėjo. Paskui abejingu veidu atsakė: 

— Neapsigaukite. Kai esi svetimšalis, visa Kinija — 
pavojus. 

Ir po kelių akimirkų pridūrė: 

— Tačiau, žinoma, jūsų valia daryti tai, kas jums 
atrodo tinkama. 

70 Vieną rytą, kai Čarlzas Stou sėmė vandenį iš ne- 
friro fontano, pamatė besiartinantį Vangą. 

— Jūs tikrai trokštate viską žinoti apie arbatą? — 
paklausė jis. 

Čarlzas Stou atsakė trokštąs labiau už viską pa- 
saulyje. 

— Tuomet jums reikia atspėti trečiąją paslaptį. 

Kadangi anglas stovėjo it suakmenėjęs, Vangas 
paklausė: 

— Ar atspėjote? 

— Manau, atspėjau. 


— Aš jūsų klausau, pone Stou. 


Stojo ilga tyla, tada anglas pateikė taip lauktą 
atsakymą: 

— Trečioji arbatos paslaptis - Liu Cenis, ar ne? 

Staiga kino veidas nušvito. 

— Matau, atspėjote. 

— Tai nebuvo labai sunku. 

— Jūs teisus. Be Liu Čenio nėra ir aukščiausios 
kokybės arbatos. 

— Ką apie jį galite žinoti jūs, jei net nesate matęs 
jo veido? 

— To pakanka, kad gerbtum žmogų ir toliau 
dirbtum jam visą savo likusį gyvenimą. 

— Jis kelia jums baimę. Jis visiems jums kelia 
baimę. Kodėl jūs drebate prieš jį? 

— Pažiūrėkit į mane, pone Stou. Aš nedrebu. 

Anglas nusileido. Vangas turėjo atsakymą į visus 
klausimus. 

— Kas jis? Kas jis iš tikrųjų? Ar jo veidas dieviškai 
gražus, ar siaubingai bjaurus? Ir kodel jis slepiasi nuo 
visų akių? Kodėl? 

— Jūs tikrai norite sužinoti? 

Abejonės šešėlis nuslinko Stou veidu, ir jis, regis, 
apsisprendė. 

— Taip. 

— Jums galbūt galės padėti toji moteris, buvusi 
Liu Čenio žmona. Be to... 

Ir padavė jam vizitinę kortelę, kurioje kinų ir 
anglų kalbomis buvo užrašytas adresas. 

— ...šią kortelę man perdavė ji. Jums. 


Čarlzas Stou paliko Vango buveinę, nuvyko į 
miestą ir nuėjo kortelėje nurodytu adresu. Tai buvo 
Guančou populiariausioje arterijoje, kur klestėjo 
prekyba. Didžiulis namas su žaliomis langinėmis. 
Uždarytomis. Jis pabeldė į sunkias medžio duris. 
Prieš jį pasirodė šypsanti tarnaitė. Netaręs nė žo- 
džio, Carlzas jai padavė vizitinę kortelę. Tarnaitės 
veidas nušvito. 

— Prašom! Prašom! — pakvietė ji. 

Ji kalbėjo angliškai su nedideliu akcentu, kuris ją 
darė žavingą. Jis nuėjo įkandin jos koridoriumi, ku- 
rio sienas dengė maži pailgi veidrodžiai. Gale buvo 
matyti raudonmedžio durys. 

— Čia. Prašom vidun, ji laukia jūsų. 

Tarnaitė pabeldė į duris ir pasišalino. Čarlzas 
Stou įėjo į kambarį. Priešais jį atsivėrė veltiniu iš- 
mušta svetainė, prigrūsta daiktų ir augalų. Jokios 
šviesos, be kelių šviesių ruoželių, besiskverbiančių 
pro nuleistas žaliuzes. Du krėslai, žemas stalas su 
arbatos servizu iš raižyto sidabro, ant sienos keli 
paveikslai. Ir visur smilkalų kvapas. Jis lėtai žengė į 
priekį ir palaukė. 

— Ar jūs pageidavote matyti mane? 

Jis staiga pasisuko ir tamsiausiame kambario 
kampe išvydo moterį, išsitiesusią ant šilku drapiruo- 
tos sofos. Jis negalėjo įžiūrėti jos veido, tik lūpas, 
raudonas it vaisius. Ji pakėlė žaliuzes ir šviesa užlie- 
jo kambarį. Tuomet jis išvydo tą moterį, kuri buvo 
tokia pat graži ir slėpininga kaip ir pirmąjį kartą. Ji 
vilkėjo paprastą žalio šilko tuniką. Jos plaukai buvo 
ilgi ir juodi. O akys — didžiulės ir žalios. 

Ji rūkė opijaus pypkę. 


— Vangas man davė jūsų vizitinę kortelę ir pasakė, 
kad jūs geidavote pamatyti mane. 

Moteris smakru parodė krėslą. 

— Prašom sėstis. 

Ji pamažu atsikėlė nuo sofos, padėjo pypkę į 
peleninę ir atsisėdo priešais jį. 

— Arbatos? 

— Mielai. 

Ji įpylė verdančio vandens į sidabrinį puodelį, ant 
kurio buvo pavaizduotas paukštis, ir užplikė arbatą. 
Paskui šyprelėjusi padavė jam: 

— Aš žinau, kad jūsų vardas Carlzas Stou. 

Anglas linktelėjo. 

— Ar galiu paklausti, koks jūsų vardas? 

Ji kiek padvejojo, galop atsakė: 

— Aš vadinuosi Loan. 

Carlzas Stou buvo apstulbęs nuo šios moters gro- 
žio. Jis mylėjo ne tik ją, bet ir jos skambantį tarsi 
muzika vardą. Ir sulig kiekviena jos veido išraiška jis 
aiškiai artėjo prie meilės ir meilės kančios. 

— Jūs šokėja? 

Ji pakėlė akis į dangų ir ėmė juoktis. 

— Ne, Dieve saugok. Aš šoku ne tam, kad užsi- 
dirbčiau pragyvenimui, bet dėl paprasčiausio malo- 
numo pamatyti, kaip vyrai įsimyli mane. 

— Tada šį žaidimą jūs žaidžiate tobulai. Jūs nepri- 
lygstamai graži. Esu pakerėtas jūsų grožio nuo pat 
susitikimo pradžios. Ir nuo tada aš visą laiką galvoju 
tik apie jus. 

— Tai manęs nestebina. 

Loan paėmė pypkę, užsitraukė opijaus ir kalbėjo 
toliau: 

— Aš gražiausia, jei sakau jums teisybę, arba bjau- 
riausia, jei meluoju. 

Čarlzas Stou suglumo. 


Ji nusijuokė, įsipylė puodelį arbatos ir pakeitė 
pokalbio temą. 

— Kaip sekasi Pirlui? 

Šis klausimas Čarlzo Stou nenustebino. 

— Manau, gerai. 

— Jūs pažįstate jį neseniai, tiesa? 

Ji pasakė šiuos žodžius tokiu tonu, kuris nereika- 
lavo atsakymo, ir nenuleisdama nuo jo akių, pakėlė 
puodelį prie lūpų. 

— Ko atvykote čia, į Kiniją? 

— Mane čia atvedė meilė arbatai. 

Ji nusišypsojo. 

— Visi vyrai sako, kad jie atvyksta čia dėl arbatos, 
tačiau iš tikrųjų atvyksta dėl meilės ir pinigų. 

Anglas nieko neatsakė. 

— Kertu lažybų, kad jūs toks pat kaip ir kiti. Jūs 
perkate ir parduodate arbatą, bet naudojatės mote- 
rimis ir geriate alkoholį. 

— Taip pasitaiko ir man. Bet aš mėgstu arbatą. 
Tikrai... Ir manau, kad pradedu jus įsimylėti. 

Ji žiūrėjo į jį valandėlę, paskui padėjo puodelį ant 
žemo stalo, atsistojo ir tyliai priėjo prie Carlzo Stou. 

Atsisėdo ant krėslo krašto įsmeigusi žalias akis į jojo, 
uždėjo ranką jam ant veido ir smiliumi perbraukė jį 
nuo antakių iki lūpų kampučio. Tada palenkė galvą 
prie jo ir pabučiavo jį. 

Jai lenkiantis tunika nuslinko žemyn, atidengda- 
ma dalį jos nugaros. Tuomet jis išvydo, kad jai ant 
peties ištatuiruotas opijaus žiedas. 


Čarlzas Stou niekada nebuvo matęs tatuiruotos 79 | 
moters. Jam šis požymis pasirodė ypatingas, nu- 
spalvintas jaudinama erotika, ir kai ji atitraukė savo 
lūpas nuo jo lūpų, jis nesusilaikė ir paklausė: 

— Ką vaizduoja ši tatuiruotė? 

— Baltosios aguonos žiedą. 

Jis tylėdamas pažvelgė į ją. 

— Ar jūs niekada neragavote opijaus? - paklau- 
se ji. 

Jis papurtė galvą. 

— Opijus - kažkas ir labai saldu, ir baisu. Truputį 
panašu į meilę. 

Ji dar sykį pabučiavo jį ir kalbėjo toliau: 

— Kai prie jo pripranti, sunku atsikratyti. 

Ji pakėlė galvą. 

— Šios tatuiruotės aš nesirinkau. Opijus — meilė, 
ir ji nesirenkama. 

Stou paklausė: 

— Kas yra Liu CČenis? 

Ji pažvelgė į jį nusiminusi. 

— Tai jūs atvykote dėl jo? 

— Ne. Aš atvykau dėl jūsų. Bet noriu sužinoti, 
kas tas žmogus, kuris buvo jūsų sutuoktinis. 

Ji užkišo plaukų sruogą už ausies ir pasakė: 

— Liu Čenis - žmogus, kuriam aš skolinga už... 
šį opijaus žiedą. Teisybė, aš palikau jį. Bet jis tebėra 
mano sutuoktinis. Ir visada bus. 

— Nesuprantu. 

— Kinijoje su materimi galima išsiskirti. Bet su 
vyru — ne. Toks įstatymas, ir niekas negali jo su- 
laužyti. Liu Čenis - didikas. Tokio didiko niekas 
nepalieka. 

— Vangas irgi didikas. Jis gali jus priglausti. 

Ji pažiūrėjo į jį ir pradėjo juoktis: 

— Ne, Vangas yra niekas palyginti su Liu Ceniu. 
Liu Čenis - aukščiausia valdžia. Prieš jį neatsilaiko 


nė vienas daiktas, nė viena būtybė. Jis tarsi švytuok- 
lė tarp tamsos ir šviesos. Tarp grožio ir bjaurasties. 

— Kaip jūs susipažinote su juo? 

Ji valandėlę dvejojo, paskui prabilo: 

— Aš buvau vaikas, o Liu Čenis jau arbatos 
meistras. Mano tėvas dirbo jam, ir kai jis mirė, Liu 
Čenis ėmė globoti mane. Daugelį metų negalėjau 
juo skųstis, be to, matydavau jį labai mažai. Jis be 
perstogės plaukiojo pasroviui ir prieš srovę Žaliąja 
upe it karalius, matuojantis savo karalystę. Tai buvo 
tokio stoto, tokios galios žmogus, kad visi drebėda- 
vo vien išgirdę jo vardą. Jis mokėjo būti ganėtinai 
dosnus žmonėms, kai šie parodydavo begalinę drąsą, 
arba baisiai Žiaurus ir negailestingas, kai vienas iš jų 
padarydavo mažiausią klaidelę. Kartais jis apipildavo 
žmogų auksu, o kartais nukirsdavo jam galvą. Tiesą 
sakant, manau, kad jis norėjo prilygti Dievui! 

— Toks jis buvo ir jums, tiesa? 

— Taip. Kol supratau, kad jis pasirinko mane 
savo žmona. Ir kad rengia mūsų vedybas. 

Ji ėmė drebėti ir staiga nutilo. 

— Kas įvyko tą dieną? 

— Aš apsiverkiau. Bet nieko negalėjau padaryti. 
Vestuvės įvyko. Didžiulė šventė. Aš tapau Liu Če- 
nio žmona. Bet buvau ja tik metus. Kitą dieną po 
mūsų vestuvių metinių pabegau. Palikau kalnus ir 
susiradau prieglobstį čia, Guančou. 

— Kaip jis reagavo? 

— Tai buvo pirmas sykis, kai kažkas išdrįso su 
juo nesutikti. Jis kone išprotėjo. Nuo to laiko man 
gresia pavojus. Aš žinau, kad netrukus jis ateis ma- 
nęs ieškoti. 

Čarlzas Stou buvo besižiojąs, bet ji užbėgo jam 
už akių: 

— Žinoma, jei jis mirtų, aš būčiau išgelbėta. Bet 
niekas negali nužudyti Liu Cenio. Niekas! 

— Ir vis dėlto jis nėra nenugalimas. 

— Ne. Jis nenugalimas. Nes jo niekas niekada 
nematė. 

— Ber jūs, jūs galėtumėt jį atpažinti ir... 

Loan nuleido akis ir atsidususi tarė: 

— Nepatikėsit, bet aš niekad nemačiau jo veido! 

Čarlzas Stou nepatikliai sušnabždėjo: 

— Argi tai įmanoma?.. 


— Ber taip yra. Jis man pasirodydavo tik prisi- 
dengęs veidą šydu. Naktimis ateidavo į mano guolį 
tamsoje ir išeidavo auštant. 

— Neįtikėtina! 

Ji pridėjo pirštą prie lūpų: 

— Aš jums pasakiau per daug. Dabar prašau jus 
išeiti. 

Begalė klausimų degino jam lūpas, bet jis pa- 
klausė tik vieno: 

— Kada aš vel jus pamatysiu? 

Čarlzas Stou grįžo pas Vangą. Kinas jo laukė 
sedėdamas ant demblio, parietęs po savimi kojas. 

— Ar ji pasakė jums savo vardą? 

— Ji man sakė, kad jos vardas — Loan. 

— Ji turi ir kitą vardą. 

— Kokį? 

— Negaliu jums pasakyti. Tai vardas, kurio Kini- 
joje ištarti negalima. Tebūnie - vadinkime ją Loan. 
Ko norėjote manęs paklausti? 

Anglas užmiršo šią naująją paslaptį ir pasi- 
teiravo: 

— Ar jūs saugote šią moterį nuo Liu Cenio 
įniršio? 


Vangas nusišypsojo. 

— Ne. Aš negaliu pasipriešinti tokio žmogaus 
įniršiui. Kai tik jis man palieps, aš ją gražinsiu jam. 
Bet, manau, jis laukia, kad ji grįžtų savo noru. Tai 
neleis jam prarasti autoriteto mano akyse. Esu tikras, 
kad ji galiausiai paklus. 

— O toji tatuiruotė, toji opijaus gėlė —- ką ji vaiz- 
duoja iš tikrųjų? 

Vangas atsakė ne išsyk. Iš pradžių paėmė porce- 
liano puodelį, ant kurio buvo nupieštas žalias dra- 
konas, tada pakėlė virdulį, lėtai, tarsi klausydamas 
vandens muzikos, įpylė į puodelį retos ir švelnios 
arbatos ir tarė: 

- Ji reiškia, kad Loan priklauso Liu Ceniui. Graži 
tatuiruotė, tiesa? Ką pasakytumėt, jei panašią tektų 
nešioti jums? 

Carlzas Stou ėmė drebėti. Paskui susivaldė, pa- 
ėmė arbatos puodelį, kurį jam padavė Vangas, ir 
atsakė: 

— Aš čia atvykau dėl meilės arbatai. O ne tam, 


kad tapčiau kažkieno nuosavybe. 

Vangas ilgai sėdėjo ramus. Paskui atsistojo, nu- 
sigręžė, praskleidė tuniką ir parodė petį, ant kurio 
buvo išpiešta tokia pat tatuiruotė kaip ir ant Loan 
peties. 

— Aš irgi taip kalbėjau, kol dar nedirbau Liu 


CČeniui. 


Čarlzas Stou daugiau nebekalbėjo Vangui nei 
apie Loan, nei apie paslaptį, gaubiančią grėsmingąjį 
Liu Čenį. Kinas irgi tylėjo. Tai buvo tarsi tylus su- 
sitarimas, bendra paslaptis, tarsi nudegimas, kurio 
nebejauti, bet jo žymė lieka ant odos. 

Tačiau vieną vakarą, kai anglas svajojo prie ne- 
frito fontano, Vangas kreipėsi į jį tokiais žodžiais: 

— Nebegalvokit apie Loan. 

Stou pakelė akis ir paklausė: 

— Kaip jūs supratote, kad aš galvoju kaip tik 
apie ją? 

Kinas nusišypsojo. 

— Iš jūsų veido galima skaityti kaip iš knygos. 

Carlzo Stou kūnu perbėgo nepastebimas drebu- 
lys, panašus į arbarmedžių lapelių virpčiojimą ryto 
vėjyje. 

— Aš turiu susitikti su Liu Ceniu. 

— Kodėl? 

— Noriu vesti tą moterį. 

— Bet ar žinote, kad tada turėsite nukauti savo 
priešą? 

— Taip. 

Stojo tyla. 

— Niekas jums netrukdo. Vis dėlto jums reikės 
Jį pasiekti. 


Rytojaus dieną, suspindus pirmiesiems saulės 
spinduliams, Vangas atėjo žadinti anglo. 

— Kelkitės. Laikas keliauti. 

Priėjęs prie Vango terasoje, Carlzas Stou pa- 
klausė: 

— Kur mes einame? 

— Į manufaktūrą. Neužmirškite, kad jus čia at- 
vedė meilė arbatai. 

Abu vyriškiai pasuko keliu į manufaktūrą ir ten 
dirbo visą dieną. Vangas išmokė Carlzą stebėti įvai- 
rias lapelių brandinimo stadijas. Stou kaip paprastai 
klausėsi tylėdamas, mintyse pasižymėdamas tai, ką 
vėliau užrašys savo dienoraštyje. 

Kai reikėjo parnešti krovinį į miestą, Van- 
go žmonės užsikrovė ant pečių dėžes su arbata. 
Kadangi stipriai lijo, o nešikai judėjo ritmingais 
žingsneliais purvinu takeliu, kelionė užtruko ilgai, 
ir anglas turėjo laiko paslampinėti. Jis išklydo iš 
kelio kelis kartus, domėdamasis kiekvienu aptiktu 
krūmokšniu. Kai vėl prisidėjo prie grupės, Vangas 
jo jau laukė. Jis stovėjo kelio viduryje, o jo žvilgsnis 
buvo pritvinkęs pykčio. 

— Kur jūs buvote? 

— Tenai. 

Jis gana neaiškiai mostelėjo ranka ir parodė kaž- 
kokią nematomą vietovę už medžių juostos. 

— Nevaikščiokite pašaliais. Jus gali nužudyti. 

Čarlzas Stou suraukė antakius. Nė akimirką ne- 
buvo pajutęs, kad jam gresia pavojus. 

— Neužmirškit, kad jūs anglas ir kad esate Ki- 
nijoje. 


Po valandos jie atkeliavo į miestą ir Vangas pa- 
klausė: 

— Ar norite šitą žaliąją arbatą pakeisti į mėly- 
nąją: 

Susidomėjęs Stou pažvelgė į jį. Jis to nesitikėjo. 

— Kodėl gi ne? — atvirai pasakė jis. 

— Eikite paskui mane. 

Jie pasuko prie prekeivio krautuvėlės. Čia juos su- 
tiko vyriškis, kuris, regis, žinojo, kad jie ateis. Vyras 
juos nusivedė į užpakalinį kiemą, kur moterys, pasilen- 
kusios prie kubilų, didžiuliais grybsniais žarstė tamsiai 
melsvus lapelius. Krautuvėlė buvo pilna šios nuostabios 
spalvos arbatos. Čarlzas Stou jos paėmė dvi dėžes. 

Grįžęs pas Vangą, paklausė: 

— Kokia yra mėlynosios arbatos paslaptis? Ir ko- 
dėl jos randama Kinijoje, o ne kitur? 

Kinas pažiūrėjo į jį ir juokdamasis atsake: 

— Tai paprasčiausia žalioji arbata, sumaišyta su 
trupučiu gipso miltelių. Nuo jų ji pamėlynuoja. 

Tuomet Čarlzas Stou perprato kinų apgavystę 
ir klastą. Ši arbata kainavo ištisus turtus Londone, 
tačiau jos vertė ne didesnė negu kitų. 

Vangas klastingai pridūrė: 

— Kinai niekada negeria mėlynosios arbatos. Ji 
skani tik anglams! 


Rytojaus dieną abu vyriškiai vel grįžo į manu- 
faktūrą, kur Vangas savo svečiui davė paragauti čia 
gaminamos juodosios arbatos. Ši arbata Carlzui 
Stou pasirodė dar kvapesnė už tas, kurių jam teko 
skanauti kitur. 

Čia jis dar sykį buvo nustebintas. Kad ir kur būtų 
tas Liu Čenis, jis arbatos šeimininkas ir niekas ne- 
gali varžytis su jo produkcijos kokybe. Čarlzas Stou 
prisipirko didelį kiekį juodosios arbatos, paskui abu 
vyriškiai pasuko keliu į namus. 

Eidami palei upę, jie pamate džonką su opijaus 
rūkaliais. Artėjo naktis, dangus jau buvo žvaigždėtas. 
Apšviesta dviejų žibintų, džonka tyliai praplaukė pro 


93 


94 


juos. Čarlzas Stou pastebėjo kelis ant nugaros gulin- 
čius vyrus, traukiančius ilgas pypkes. Jų skruostai 
buvo įdubę, o akys apsiblaususios. Atrodė, kad jie, 
gaubiami nenusakomos miglos, juda it apleistos bes- 


ielės būtybės. 


Čarlzo Stou neapleido mintis išvaduoti Loan. 
Vieną sykį jis primygtinai paklausė Vango, kur Liu 
Čenis. Kino veidas liko bejausmis. 

— Liu Čenis yra kažkas, ko neįmanoma sutikti. 
Aš iš tikrųjų negaliu jūsų ten nuvesti. 

— O aš maniau, kad jums niekas nedraudžiama. 

— Priešingai. Man griežtai draudžiama užgauti Liu 
Cenį. O pusė Kinijos arbatos sodų jo - nuosavybė. 

— Kam priklauso kita pusė? 

— Imperatoriui. 

Vangas atsisėdo ant demblio parietęs po savimi 
kojas ir pakvietė anglą pasielgti taip pat. Tada pri- 


dūrė: 


95 


96 


— Nebekalbėkim apie tai. 

Jis pliaukštelėjo rankomis, ir tą pat akimirką pa- 
sirodė tarnas, nešinas padėklu, ant kurio stovėjo pil- 
nas arbatos arbatinukas ir septyni skirtingų motyvų 
porcelianiniai puodeliai. Vangas sau išsirinko tą, ant 
kurio buvo nupieštas opijaus žiedas, o anglui pasiūlė 
puodelį su nuogos moters piešiniu. Įpylė arbatos ir 
tylėdamas padavė puodelį Carlzui. Šis lėtai išgėrė 
žiūrėdamas sykiu į nuogą moterį ir vyriškį, kurio 
galia nuo šiol jam atrodė menka. 

— Kokios paslaugos prašo iš jūsų Liu Cenis mai- 
nais už šią arbatą, pone Vangai? 

Klausimas smogė it giljotinos peilis. Ir atsaky- 
mas — taip pat. 

— Tai ne jūsų reikalas. 

— Net jei kalbama apie kažkokį uždraustą da- 
lyką? 

Kino žvilgsnis užsiplieskė. Jo akys buvo kupinos 
neapykantos. 

— Bus geriau, jei grįšit į Šanchajų. Tikriausiai ten 
jūsų laukia Pirlas. 


Jis atsistojo ir išėjo iš kambario, neparodydamas 
pykčio nei žodžiu, nei judesiu. Čarlzas Stou ilgai 
sėdėjo nejudėdamas, net nejausdamas jokios grau- 
žaties. 

Vėliau jam buvo lengva stebėti nuogą moterį ant 
porcelianinio puodelio, lėtai gurkšnoti dar karštą 


arbatą ir suvokti, kad jis ką tik įsigijo priešą. 

Per vakarienę Vangas nepasirodė. Jis liko nema- 
tomas kaip ir tasai Liu Cenis, kurio niekas niekada 
nematė. 

Tą naktį Carlzas Stou miegojo neramiai. Ilgai 
gulėjo išsitiesęs savo guolyje ir pro langą stebėjo 
žvaigždes, žinodamas, kad kaip tik šiuo kampu jis, 
be abejonės, mato jas paskutinį sykį. 

Kai galiausiai jam pavyko užmigti, jo miegą su- 
drumstė sapnas: sapnas, kuriame jis plaukė džonka 
kartu su opijaus rūkalių ir beveidžio vyriškio po- 
mėklėmis. 


Čarlzas Stou paklausė proto balso ir grįžo į 
Šanchajų. Plaukė Žaliąja upe dvidešimt dienų, kol 
galiausiai pasiekė kelionės tikslą. 

Vos atvykęs, vienoje miesto kavinėje susirado 
Pirlą. Airis ketino parduoti trisdešimt dėžių arbatos 
anglų prekeiviui, vardu Tomas Harisonas. Harisonas 
jau buvo sužlugdęs pusę kitų Šanchajaus prekeivių. 
Vyriškis airiui iš pat pradžių pareiškė, kad jam su- 
mokesiąs tik būsimo sandėrio metu. Pirlas atsisakė. 


Valandą pasiderėję, jie galiausiai susitarė dėl tiekimo 

terminų ir padorios kainos, kuri vis dėlto buvo kur 
kas žemesnė už rinkos kainą. 

Kai Pirlas pagaliau baigė reikalus, o prekeivis iš- 
vyko, jis atsisuko į savo bendrą. 

— Na, jau maniau, kad niekad juo neatsikra- 
tysiu. 

— Gerai išsisukai, — tarė Stou. 

— Gal juokauji! Harisonas — blogiausios padermės 
banditas. Jis man nemokės pinigais. Atsilygins už 
arbatą kita preke. 

— Kodėl tada ją pardavei? 

— Sakykim, kad aš tikrai neturėjau pasirinkimo. 

Pirlas delnu pasėmė kelis arbatos lapelius ir davė 
juos pauostyti savo dalininkui. 

— Na, ar tau patinka Guančou arbatos aroma- 
tas? 

Tačiau šįsyk Čarlzas Stou meilijo pasišnekėti su 
juo ne apie arbatą, o apie kitus dalykus. Pavyzdžiui, 
prisiminti savotišką baltosios aguonos žiedą ant 
moters peties... 

— ..„Aš sužinojau, kad ta moteris vardu Loan. Ir 
kad ji nešioja tatuiruotę ant peties. 


Pirlas kilstelėjo galvą. 

— Tu aplankei ją? 

— Taip. 

Anglas ilgai žiūrėjo į Pirlą, paskui tarė: 

— Dabar mudu dalininkai. 

— Tam tikra prasme. Tu dirbi man, o aš tau 
moku procentus. Tau nereikia žinoti daugiau. 

— Ne, tai kai kas daugiau. Neužmiršk, kad mudu 
sudarėme sutartį. Kraujo sutartį! 

Stou palauke, kol jo žodžių prasmė pasieks Pirlo 
sąmonę. 

— Puiku! Ko tu nori? 

— Žinoti kai kuriuos dalykus. 

— Klausau tavęs, — tarė airis prisipildamas taurę 
viskio. 

Čarlzas Stou atsiduso ir tarė: 

— Noriu žinoti, kas ta moteris ir kaip ji susijusi 
su tavo ir Vango prekyba. Noriu žinoti, kas tas Liu 
Čenis, kurio, regis, visi bijo ir kuris niekam nepasie- 
kiamas. Galiausiai noriu žinoti, kas tu esi iš tikrųjų, 
airi, ir kaip susimoki už visą šią arbatą. 

Čarlzas Stou nebesišypsojo. Jis laikė delne su- 

spaudęs viskio taurę. Jo kūnas buvo tiesus, o balsas 
stulbinamai bejausmis. 

Pirlas pažvelgė jam tiesiai į akis. Ir tarė: 

— Žodžiu, tu nori sužinoti, koks yra nemalonumų 
skonis. 

Tą vakarą toje bjaurioje kavinėje Pirlas, vis mauk- 
damas viskį ir rūkydamas cigarus, jam papasakojo 
savo gyvenimą. 

Jis niekada nebuvo sutikęs Liu Čenio ir dirbo 
tik su Vangu. Šiek tiek pažinojo Loan ir nieko ne- 
žinojo apie tą tatuiruotę. Taip pat prisipažino nieko 
nežinojęs apie tuos, kurie dirba Liu Ceniui. Ir nie- 
ko nežinojęs apie prekybą, vykstančią tarp Vango 
ir Liu Čenio, ir kad, šiaip ar taip, jis niekada joje 
nedalyvausiąs. Ir dar pridūrė, kad meilytų mirti jo 
akivaizdoje ir dabar negu prarasti jo draugystę. 

Galų gale prisipažino, kad airiai geraširdžiai, bet 
meluoja kaip turgaus prekeiviai ir tik girtuoklystė 

įstengusi juos išvaduoti nuo melo ir suteikusi valios 
prisipažinti, kas jiems slegia sąžinę. 

Carlzas Stou užsakė antrą butelį viskio. Dar ne 
vidurnaktis ir niekas jo neskubina. Jis turi kantrybės 
ir, jeigu reikės, lauks iki aušros, bet sužinos. Pripylė 
airio stiklą ir stebėjo, kaip tas pamažu svaiginasi. 

Kai antrasis butelis visiškai ištuštėjo, kai pagaliau 
Pirlas gerokai apgirto, jis prisikišo visai arti jam prie 
veido ir sušvokštė: 

— Šįsyk tu man pasakysi teisybę. 


Tada Pirlas jam papasakojo susipažinęs su Loan 
prieš trejus metus ir per ją sutikęs Vangą, be kurio jo 
prekybos verslas niekad nebūtų galėjęs taip suklestė- 
ti. Taip pat prisipažino, kad ši nepaprastai vertinga 
rinktinė arbata einanti per Vango manufaktūrą, bet 
kad jis perkąs ją tiesiai iš Liu Čenio už opijų. Ir 
dar atskleidė, kad per Harisoną jis galįs gauti tiek 
opijaus, kiek nori, ir galop pasakė, kad britų valdžia 
esanti šios prekybos bendrininkė. 

— Tad kam apipainioti tokia paslaprim tuos arba- 


tos Ir opijaus mainus? — pasiteiravo Carlzas Stou. 


105 


106 


— Kinų vyriausybė uždraudė pirkti arba par- 
duoti opijų. Kas juo prekiauja, baudžiamas mirties 
bausme. 

— Užtai tau ir prireikė manęs? Kad imčiausi ri- 
zikos už tave? 

— Aš tau gerai moku, kad man pristatytum šios 
arbatos. O opijus — ne tavo reikalas. Juk ne tu tieki 
krovinius Liu Ceniui. Tiksliau pasakius, tau negresia 
joks pavojus. Tai ko skundiesi? 

Pirlas norėjo kalbėti apie juos siejančią kraujo 
sutartį, bet tai nebuvo būtina. Čarlzas Stou puikiai 
žinojo, kad po visų šių prisipažinimų joks pabėgimas 
neįmanomas. 

— Kada tiksliai turi pristatyti prekę Liu Ceniui? 

— Kiekvieną mėnesį vienas laivas išplaukia Ža- 
liosios upės ištakų link. Kodėl? Nori dalyvauti 
kelionėje? 

— O kodėl ne? 

Pirlas ėmė juoktis. 

— Lydėti uždraustą prekę upe pavojinga, kaip ir 
rizikuoti gyvybe, kad susitiktum su žmogumi, kuris 
tave užmuš, kai tik pamatys. Tu nepataisomas. 


— Aš jį užmušiu anksčiau. 

— Net kinų valdžiai niekada nepasisekė jo užklup- 
ti. Kiek žmonių grįžo iš tenai su galva vienoje upės 
pusėje ir kūnu kitoje? Tu nori prarasti savąją? 

— Aš jau praradau ją. Aš noriu šios moters. 

Anglas atsikėlė nuo kėdės ir jau buvo einąs iš 
kavinės, bet paskutinę akimirką kažkas jį sulaikė. Jis 
įsikibo pirštais į kėdės atkaltę ir įsmeigė akis į airį, 
tarsi beviltiškai stengdamasis įsiskverbti į jo sielą. 

— Paskutinis klausimas. Kuo ji vardu? 

— Kas? 

— Loan. Vangas man sakė, kad ji turi kitą 
vardą. 

Pirlas suraukė antakius. 

— Aš užmiršau jį. 

Čarlzas Stou nutarė primygtinai nereikalauti at- 
sakymo. 

— Jei prisiminsi, pranešk man. 

Jis atsisveikino su Pirlu ir išėjo iš kavinės. Tą 
akimirką, kai jau buvo bežengiąs pro duris ir bepa- 


sineriąs į Šanchajaus tamsą, už savo nugaros išgirdo 

airio balsą, dėl piktnaudžiavimo alkoholiu ir tabaku 
tapusį gomuriniu, bet vis delto dar išsaugojus; pa- 
skutinius teisybės likučius. 

— Manau, jos vardas Opium! 

Kitą žiemą Čarlzas Stou į Guančou sugrįžo 
vienas. 

Priplaukęs prie kranto, pirmiausia išgirdo muzi- 
ką. Išlipo iš laivo ir išvydo krantinėje vaikštinėjantį 
įvairiaspalvį drakoną. Vangas irgi buvo čia, jo žalia 
tunika plaikstėsi vėjyje. 

— Aš jūsų laukiau, pone Stou. 

Matydamas nustebusį anglo žvilgsnį, kinas pa- 
aiškino: 

— Tai kinų Naujieji metai. Štai kodėl šis drakonas 
vaikšto po miestą. 

Ir nelaukdamas atsakymo pasuko savo buveinės 


link. 

Kiek vėliau gėlių terasoje Vangas pareiškė: 

— Šįsyk aš negalėsiu jūsų lydėti į manufaktūrą. 
Dėl švenčių. 

— Suprantu. 

— Jūs puikiai susitvarkysit ir vienas. 

Balsas buvo bejausmis ir griežtas. 

— Jūs, be abejo, teisus. 

Beje, kaip tik šito jis visiškai ramiai ir siekė: ke- 
liauti ir dirbti vienas. 

— Duosiu jums savo žmonių, - tarė Vangas. — 
Rinkitės visą arbatą, kokios tik pageidaujate. Ir 
sekmingai grįžkit į Šanchajų. 

Čarlzas Stou padėkojo, paskui nuėjo šiek tiek 
pailsėti. 

Tolumoje išgirdo šventės garsus ir pamanė, kad 
joje nedalyvaus. 


Rytojaus dieną išvažiavo į manufaktūrą. Dirbo 
su įkarščiu ir tyliai, rinko lapelius pagal kvapą, kaip 
nosis renkasi aromatus, iš kurių vėliau bus sutaisyti 
kvepalai. Tarsi būtų kūręs kvepiančių gėlių puokštę 
moteriai, kurios laukė daugelį metų. Magiškas, gei- 
dulingas ir jaudinamas jausmas. 

Kai grįžo į Guančou, turėjo pakankamai žaliosios 
ir juodosios arbatos, kad galėtų iki kito sezono pa- 
tenkinti Pirlo užsakymus. 

Nusprendė padaryti lankstą ir pasivaikščioti pa- 
grindine gatve. Nesunkiai susirado namą su žaliom 
langinėm, kur pirmą sykį sutiko Loan. Jis buvo 
uždarytas. Pabeldė į duris. Keletą kartų. Niekas jų 

neatidarė. Beje, tolstant nuo pastato jam susidarė 
keistas įspūdis, kad niekas niekada šioje vietoje ir 


negyveno. 


Carlzas Stou grįžo pas Vangą. Šis pavaišino jį 
puodeliu žaliosios arbatos ir paklausė: 

— Ar jūs patenkintas? 

— Taip. Bet man reikia baltosios arbatos. Tačiau 
tuo adresu Loan jau nebegyvena. 

Vango veidas išsyk apsiniauke: 

— Manau, kad ji grįžo susitikti su Liu Ceniu. O 
baltoji arbata neparduodama. 

— Opijus taip pat uždraustas. Ir vis dėlto man 
atrodo, kad jums lengvai sekasi jo gauti. 

Vangas apsimetė, jog ne per labiausiai dėl to 
sielojasi, tačiau buvo matyti, kad strėlė pataikė į 
tikslą. 

— Ko jūs siekiate, pone Stou? 

— Teisybės. 

Paskui tarė: 

— Nuo šiol aš žinau viską. Ir po kelių savaičių 
pats pristatysiu opijų Liu Čeniui. 

Ir pridūrė: 


— Jūs nieko dėl jos nepadarėt. Jūs nieko nepa- 
darėt dėl Opium... 

Pasigirdo trumpas kino juokas, bet jis jam nesu- 
kėlė nerimo. Kinas pažvelgė į anglą juodom akim ir 
paniekinamu balsu tarė: 

— Manau, kad daugiau niekuo negaliu jums pa- 
dėti. Jei nusprendėte pamatyti Liu Čenį, jūs žuvęs 
visiems laikams. 

Stojo ilga tyla. Po jos Vangas pareiškė: 

— Nuo šiol jūs nebesinaudosite mano globa ši- 
tame mieste. Būtų protingiausia, jei grįžtumėte į 
Šanchajų ir daugiau čia nebekeltumėte kojos. Su- 
die, pone Stou. 

Carlzas Stou grįžo į Guančou uostą, kur Vango 
žmonės baigė krauti arbatos krovinį, skirtą Pirlui. 
Kadangi iki vakaro laivas neišplauks, jis pasinaudojo 
proga pasivaikščioti po miestą. Ilgai klajojo prekybi- 
nio kvartalo gatvelėmis. Ir visi arbatos kvapai, kurie 
pasiekdavo jo šnerves, trikdė jausmus. 

— Kur aš galėčiau nusipirkti baltosios arbatos? — 
paklausė turtingo pirklio, priešais kurį ėjo trys vyrai 
ir nešė dažytas medines dėžes. 

Vyriškis, pamatęs, kad turi reikalą su svetimša- 
liu, pabėgo. Kiek vėliau Carlzas Stou ėjo pro vieno 
pirklio krautuvėlę. Įžengė vidun. Čia jam atsisakė 
parduoti žaliosios arbatos, nors ji gulėjo prieš akis, 


o jis ilgai ginčijosi, vis primindamas, nors ir bergž- 
džiai, savo draugystę su Vangu. Nesitikėdamas tei- 
giamo atsakymo, vis dėlto prieš išeidamas paklausė 
pirklio: 

— Kur aš galėčiau gauti baltosios arbatos? 

Vyriškis padvejojo ir nužvelgė anglą lyg vertin- 
damas. 

— Ten, kur gyvena Liu Čenis. 

— O kur gyvena Liu Čenis? 

— Žmonės kalba, kad jis gyvena prie Žaliosios 
upės ištakų. 

— O kur tiksliai yra tos ištakos? 

— Už šitų kalnų. 

Vyriškis jam paaiškino, kad džonka reikią 
plaukti Žaliąja upe prieš srovę iki šaltinėlio, vin- 
guriuojančio iš šventos uolos, o ten ir gimstanti ši 
didinga upė. 

— Žmonės kalba, kad Liu Čenis gyvena prie šio 
šaltinio, pačiame arbatos krašto viduryje, vietovėje, 
atkirstoje nuo likusio pasaulio. Bet kiek man žino- 
ma, nors daugelis aiškina priešingai, niekas niekada 
nėra matęs Liu Čenio. 

— Kodėl? 

— Gal todėl, kad jis slepiasi taip puikiai, jog tam- 
pa nematomas. 

Jau daugelį savaičių Čarlzas Stou svajojo tik apie 
Loan ir Liu Cenį. Tai, ką jam ką tik papasakojo šis 
pirklys, dar labiau pakurstė jo smalsumą. 

— O kokia galėtų būti tokios vienatvės prie- 
žastis? 

Vyriškis, kuris puikiai suprato, ko siekia šis sve- 
timšalis, griežtu balsu baigė kalbą: 

— Bet tai, žinoma, jūsų neliečia. Tik kinams lei- 
džiama patekti į tą kraštą. 


Grįžęs į Šanchajų, Čarlzas Stou Pirlui pareiškė: 

— Nuspręsta. Kitą opijaus krovinį iki Liu Cenio 
lydėsiu aš. 

— Elkis, kaip išmanai. O jei negrįši? 

— Tuomet tau bus lengva užmiršti mane. 

Ir jis paliko airį. 

Pardavė savo arbatos dalį prancūzui, keliaujan- 
čiam į Paryžių. Jis vadinosi Masonas ir prekiavo ry- 
tietiškomis prekėmis. Netoli nuo Madlenos aikštės 
turėjo puošnią krautuvėlę, kur bandė įsiūlyti savo 
turtingiems klientams egzotiškiausių ir keisčiausių 


produktų iš penkių žemynų. Kai prancūzas aptiko 

Stou prekę, sumokėjo už ją labai daug pinigų, tačiau 
buvo tikras, jog parduos dar brangiau. 

— Iš kur ši žalioji arbata? — paklausė jo Maso- 
nas. 

Carlzas Stou įdėmiai pažvelgė jam į akis ir at- 
sakė: 

— Iš šventos vietos. 


Po trijų savaičių Carlzas Stou susiruošė savo pa- 121 
skutinėn kelionėn į arbatos kraštą. Prie Žaliosios 
upės ištakų. Į Liu Čenio karalystės širdį. Ten, kur 
dar nebuvo prasiskverbęs joks svetimšalis. 
— Ir ką jūs veiksite tenai, pačiame Kinijos vidu- 
ryje? — buvo paklaustas Šanchajaus britų draugijoje. 
Abejingai ir su apsimestine ironija Stou atsakė: 
— Tiesiog lydėsiu opijų! 

Opijus leidžia patirti stiprių ir gan dažnai 
draudžiamų geidulingų malonumų. Kaip viskas, 
kas draudžiama, opijus Kinijoje tapo reta ir ver- 
tinga preke. 

1816 metais Britanijos vyriausybė įgaliojo savo 
ambasadorių Pekine lordą Amherstą užmegzti 
prekybos ryšius su Kinija. Neigiamam Vidurio 
imperijos atsakymui Anglija surado savo gynybos 
priemonę: opijų. Auginamas Indijoje, Bengalijos 
pagrindiniu prekybos arbata pakaitalu. Nors im- 
peratoriaus įsakas jį draudė, narkotikas paplito 
visoje Kinijoje. 


1839 metais opijaus importas tapo toks milži- 
niškas, kad Vidurio imperija nusprendė nutraukti 
bet kokius ryšius su Anglija. 

Imperatorius įgaliojo vieną vyriškį, komisarą 
Linį, sunaikinti opijaus krovinius, atkeliaujančius 
iš Indijos. Linis pasielgė geriau: patikrino visus 
britų laivus. Netrukus viskas baigėsi ginkluotu 
konfliktu. 

Tais 1839 metais Kantono miestas ištvėrė pir- 
mąjį anglų laivyno bombardavimą. Tarp Anglijos 
ir Kinijos prasidėjo karas, kuris buvo pavadintas 
pirmuoju opijaus karu. 

Tiesą sakant, viso šito nebuvo pamiršęs ir Čarl- 
zas Stou. Jis taip pat žinojo, kad jei įklius, bus 
nubaustas mirties bausme. Jis visai nenorėjo mirti. 
Tačiau mintis vėl pamatyti Loan vertė jį užmiršti 
bet kokį pavojų. 

Vieną 1840 metų pavasario rytą Carlzas Stou 
džonka, pakrauta opijaus, išplaukė iš Šanchajaus. 
Taip daugelį dienų jis keliavo Žaliąja upe, pamažu 
artėdamas prie uždraustų ištakų. 

Plaukdamas pro Guančou, anglas suprato, kad šį 
sykį jis keliaus iki pat kelionės pabaigos. 

— Dabar mums teks laikytis kuo didžiausio slap- 
tumo, — tarė valtininkas. - Dar niekada nė vienas 
svetimšalis nebuvo įžengęs į šią teritoriją, išskyrus 
kelis misionierius, iš kurių keletas niekad nebegrįžo 
atgal. Bet aš dar galiu jus išlaipinti čia. 

Carlzas Stou atsisuko į jį ir nužvelgė nuo galvos 


iki kojų: 


— Tai neįmanoma. 

— Kodėl? 

Anglas atsisuko į valtininką, valandėlę palaukė 
tr atsakė: 

— Aš turiu surasti arbatos kelią. 

Praplaukus Guančou, tarp ryžių plantacijų buvo 
matyti tik maži kaimeliai, kur jie kartais išlipdavo 
papildyti maisto atsargų. Naktimis stovėdavo nulei- 
dę inkarą negyvenamose vietose ir dažnai išplauk- 
davo prieš auštant, kad išvengtų netikėtų valstiečių, 
prekeivių, plėšikų ir kareivių apsilankymų. 

Vieną sykį sustojo prie vienuolyno, kuriame, anot 
valtininko, vešėjo vienas gražiausių visoje Kinijoje 
baltosios arbatos sodų. 

Išsekę, bet laimingi abu vyrai priėjo prie pa- 
stato. Pabeldė į duris. Jų atidaryti atėjo vienuolis. 
Valtininkas ėmė kalbėti su juo kalba, kurios Stou 
nemokėjo, paskui vienuolis nusišypsojo, pasitraukė 


į šalį ir įleido juos vidun. Ir tuomet anglas išvydo 
beveik kerinčio grožio kupiną reginį. Priešais jo akis 
gulėjo baltų gėlių kilimas, regis, laukiantis jo visą 
amžinybę. 

Čarlzas Stou pasisiūlė nupirkti iš vienuolio šim- 
tą krūmokšnių. Vienuolis sutiko, jei bus sumokėta 
auksu. Anglas suglumęs pažiūrėjo į jį. 

— Neįmanoma, nes aš turiu tik opijaus. 

Šįsyk nustebęs atrodė vienuolis. 

— Baltoji arbata parduodama už auksą. 

— Gali būti. Bet aš jo neturiu. 

— Ką gi, apgailestauju. 

Po ilgų ginčų vienuolis galiausiai sutiko jam 
perleisti vieną baltosios arbatos krūmą už kelias 
dešimtis lėjų. 

— Jei grįšiu gyvas iš šios avantiūros, — tarė Stou, 
imdamas į rankas brangų krūmokšnį, —- šis augalas 
bus įtikinamas jos įrodymas. 

Kitą dieną džonka priplaukė slaptąsias upės iš- 
takas. Horizonte buvo matyti artimiausios arbatos 
šalies kalnų viršūnės. 

Keletui valandų jie sustojo kaimelyje. 

— Čia mes galėsime apsirūpinti maistu neat- 
kreipdami niekieno dėmesio, - paaiškino valtinin- 
kas. — Čia nėra plėšikų. Ir dar mažiau kariškių. 

Prieš kelionę jie numalšino troškulį vienintelėje 
smuklėje, stengdamiesi kuo mažiau kristi į akis. Į 
klausimus atsakinėjo tik valtininkas, Carlzas Stou 
tik šypsodamasis pagarbiai linkčiojo galvą. 


Kaimelio aikštėje, už kelių žingsnių nuo jų, jiedu 


pastebėjo nusikaltelius, atiduotus viešajam teismui. 
Kai kurių apatinė lūpa buvo nukirsta. 

— Už ką šie žmonės nusipelnė tokios bausmės? — 
paklausė Carlzas Stou. 

— Jie rūkė opijų, - paaiškino valtininkas. — Jiems 
nupjaunama apatinė lūpa, kad vėl negalėtų atsiduoti 


savo mėgstamai ydai. 

Nepaprastai lėtai jie plaukė dar tris dienas, nes 
upė tapo tokia siaura ir tokia negili, kad džonka 
bet kada galėjo užplaukti ant seklumos ir atsidurti 
dumble. Retsykiais buvo taip mažai vandens, kad 
reikėjo išlipti į krantą ir traukti džonką ilga virve. 
Ekipažo žmonės išseko, juos permerkė lietus. Vaka- 
rais jie džiovindavo drabužius prie laužo, kad nenu- 
mirtų iš šalčio. Kai jie šildėsi, jų oda skleidė samanų 
ir laukinių uogų kvapą. 

Valtininkas Carlzo Stou paklausė: 

— Aš nesuprantu, kodel jūs kenčiate tokias sąlygas 
ir taip rizikuojate. Kodėl jūs taip trokštate ten nu- 
plaukti? Dėl kelių baltosios arbatos krūmokšnių? 


Anglas negalėjo atskleisti jam savo ketinimo, pa- 
aiškinti, kad Anglija, turėdama kelias dešimtis arba- 
tos krūmokšnių, netrukus galės apsieiti be Kinijos. 
Nei kad troško vel susitikti žaliaakę moterį. 

— Taip. Dėl baltosios arbatos. Be to, jei visi vyrai 
imtų ieškoti, kaip paaiškinti savo beprotiškus veiks- 
mus, jau seniai nebebūtų nuotykių ieškotojų. 

Galiausiai jie pasiekė kelionės tikslą. Vieną rytą 
priplaukė derlingą slėnį, kurį juose aukšti kalnai, 
apaugę arbatos laukais, ir kur Žalioji upė buvo 
virtusi tik siauru tyliu upeliūkščiu. Toliau plaukti 
džonka nebegalėjo. 

— Štai kelio pabaiga, — tarė valtininkas. 

— Čia? - paklausė Stou. - Bet aš nematau nė 
vieno žmogaus. 

— Ir vis dėlto kaip tik čia aš pristatau opijų. Liu 
Čenio stovykla visai arti, šitame miške. Dabar jau 
reikia eiti pėstute. 

— Kur? Nematau jokio takelio. Čia vien medžiai. 

Valtininkas nusišypsojo. 


— Be abejo, reikia eiti upe. 

Carlzas Stou užtruko, kol susiieškojo savo bran- 
gųjį krūmokšnį baltais žiedais, ir vienas įlipo į skaid- 
rų ir ledinį vandenį. 

— Aš susirasiu Liu Cenį. 

— Jei negrįšite iki rytojaus vakaro, aš niekuo nebe- 
galėsiu jums padėti, - perspėjo valtininkas. 

Anglas jam ženklu parodė nesirūpinti. Paskui jis 
išėjo. Žingsniavo daugiau kaip pusvalandį. Jam taip 
knietėjo susitikti Liu Cenį, kad nebejautė ledinio 
vandens. Prie diržo nešėsi lenktą durklą. Ir jam at- 
rodė, kad ir šis ginklas, kad ir koks jis menkas, ir 
jo trapus krūmokšnis saugo jį nuo visko. 

Kai priešais jį išniro stovykla, Čarlzas Stou pa- 
manė galiausiai sužinosiąs, kas tasai Liu Čenis. 

Carlzas Stou nusprendė žengti į priekį nesislaps- 
tydamas. Išlipęs iš upės vagos, pasuko stovyklos 
link. 

Tučtuojau jo pasitikti išėjo vyriškis. Mongolas, 
išvaizda panašus į vanagą. Buvo apsiginklavęs šau- 
paklausė: 

— Kas jūs ir ko čia atėjote? 

Stou atsakė kinų kalba su nedideliu akcentu: 

- Atėjau susitikti su Liu Čeniu. Atvežiau jam 
opijaus. 

Vyriškis nuleido šautuvą, ilgai apžiūrinėjo jį ir 
parodė didesnę už kitas palapinę. 


— Štai Liu Čenio palapinė. 

Stou padėkojo linkteldamas galva, priėjo prie pa- 
lapinės ir įėjo vidun. Viduje tatuiruoti vyrai, gulėda- 
mi ant demblių, rankoje laikė ilgą medinę pypkę ir 
rūkė. Jų veidai buvo išdžiūvę, o jie patys nepaprastai 
sulysę. Iš akių galėjai išskaityti tai, ką iš jų sielų buvo 
pasiglemžęs opijus. Ir vis dėlto jie gulėjo čia ramiai 
ir tyliai, tarsi jau nebepavaldūs tikrovei. 

Anglas ilgai žiūrėjo į juos jausdamasis taip, tarsi 
būtų atsidūręs tarp lavonų. 

— Labas vakaras, pone Stou, - pasigirdo orus ir 
keistas balsas. - Manau, kad jūs ieškojote manęs. 

Palapinės gilumoje Stou pastebėjo drobinę užuo- 
laidą, už kurios šmėžavo kažkoks siluetas. Šalia jo 
stovėjo žibintas su besiplaikstančia auksine liepsna. 
Tai buvo keistas vaizdas, tarytum būtum stebėjęs 
judančią drobę įsivaizduojamame muziejuje. Čia 
šešėlis, čia šviesa. Liu Čenio paveikslas. 

Arbatos meistras stovėjo čia, priešais jo akis. Ir jis 
negalėjo įžiūrėti jo veido. 

— Aš laimingas, pagaliau suradęs jus. 

— Aš taip pat, pone Stou. Prašom sėstis priešais 
mane. 


Atrodė, kad balsas sklinda iš kapo, kad jis per- 


dėm orus ir perdėm žemas, jog būtų tikras. Gal 
todėl, kad tai buvo šešėlio balsas. 

Anglas paėjėjo keletą žingsnių į priekį norėdamas 
paliesti drobę. Kai jo ranka buvo tik už kelių cen- 
timetrų nuo Liu Čenio veido, du opijaus rūkytojai 
prie svetimšalio gerklės pridėjo durklo ašmenis. Liu 
Čenio balsas perspėjo: 

— Nelieskit šios drobės. Jei pabandysite įžvelgti 
mano veidą, iš čia gyvas nebeišeisite. 

Čarlzas Stou pakluso, atsisėdo parietęs kojas po 
savim priešais šešėlį ir ėme laukti. 

— Kodėl jūs atplaukėte iki čia? Kad nužudytumėt 
mane, ar ne? 

Čarlzas Stou sudrebėjo, tačiau greit susivaldė: 

— Tik atvežiau jums opijaus. Nieko daugiau. 

Liu Čenis nejudėjo ir tylėjo. Paskui rūsčiu balsu 
sviedė: 

— Meluojate! 

Stou krūptelėjo. 

— Aš žinau, kad atėjote dėl jos. Aš žinau, kad 
atėjote dėl Loan. Ir kad turėjote ketinimą mane 
nužudyti. 

Anglas nežinojo, ką atsakyti. Jis buvo visiškai iš- 
muštas iš vėžių šio žmogaus akivaizdoje. Tą akimir- 
ką suprato, kad niekad nenužudys Liu Čenio ir kad 
jo gyvenimas, be abejo, baigsis čionai. 

— Teisybė. Aš trokštu šios moters. Kur ji? 

Liu Čenis nusijuokė dusliu gerkliniu juoku. 

— Čia, bet ji priklauso man. 

— Ji priklauso jums tik tiek, kiek jūs elgiatės su 
ja kaip su verge. Jei ji galėtų, paliktų jus. 

— Jūs mane juokinate, pone Stou. Žinoma, jums 
netrūksta drąsos, jei atvykstate tokiu būdu pasity- 
čioti iš manęs. Daugeliui kitų buvo nukirsta galva 
už mažesnį dalyką. 

— Jei turiu mirti, meilyčiau, kad mano paskutinė 
akimirka būtų ori. 

Stojo ilga tyla. 

— Aš jūsų nežudysiu, bet pasiūlysiu jums nedide- 
lį žaidimą. Jūs trokštate Loan? Puiku. Užleidžiu ją 
jums... tarkime, griežtai apibrėžtam laiko tarpui. 

— Kokiam? 


— Septynioms dienoms ir septynioms naktims. 


Tokio laiko man prireiks kelionei į šiaurę ir at- 
gal... 

Ir kaip mirties nuosprendį ištarė: 

— Tada grįšiu į stovyklą. Ir jei dar rasiu jus čia, 
nužudysiu! 

Stou sudrebėjo. 

— Kodėl jūs taip elgiatės? 

Kinas išsisuko nuo atsakymo: 

— Pone Stou, ar jūs jau ragavote opijaus? 

— Ne. 

— Niekada nėra perdėm vėlu sužinoti kai kurių 
dalykų skonį. Ir jūs pamatysite, kaip paskui sunku 
jų neturėti. 

Liu Čenis pliaukštelėjo rankomis, ir vyras at- 
nešė anglui pypkę, prikimštą opijaus. Jis prinešė 
ją prie lūpų, įtraukė pirmąjį dūmą ir užsimerkė. 
Iš už drobės paskutinį sykį pasigirdo Liu Čenio 
balsas: 


— Geros kelionės, pone Stou. 

Tai buvo tarsi išsivadavimas po ilgo laukimo. Tą 
vakarą Čarlzas Stou ilgai rūkė priešais šešėlį, priešais 
žmogų, kurio ieškojo daugelį savaičių ir kurio nie- 
kada nepamatys. 

Veikiamas opijaus, galiausiai apsiraminęs užmigo 
ir patyrė pasitenkinimą, kurio niekad nebuvo pa- 


tyręs. 


Rytojaus dieną Čarlzas Stou pabudo apie pusiau- 
dienį. Jis tebegulėjo palapinėje, bet joje nebesimatė 
nei Liu Čenio, nei jo Žmonių. 

Kai atsimerkė, šalia jo gulėjo moteris. Kinė. Buvo 
žaliaakė, ilgais juodais plaukais. Rūkė opijų. 

— Kas jūs? — paklausė jis. 

— Argi neprisimenate manęs? 

Čarlzas Stou atsisėdo guolyje. 

— Opium! 

Moteris ėmė juoktis. Ant peties ji turėjo tatuiruo- 
tę su baltosios aguonos žiedu. 

— Man labiau patinka, kai jūs mane vadinate 
Loan. 

Jis buvo laimingas vėl suradęs šį veidą ir šį balto- 
sios aguonos žiedą, kurie jam nedavė ramybės nuo 
pirmojo jų susitikimo. Tačiau jis turėjo sužinoti 
vieną dalyką: 

— Ar Liu Čenis iš tikrųjų išvyko? 

Loan dvejojo prieš atsakydama. Ji uždėjo 
delną jam ant kaktos ir perbraukė pirštu išilgai 
skruosto. 

— Taip. Jis iš tikrųjų išvyko atiduoti opijaus, kurį 
jūs atvežėte. Galite čia pasilikti septynias dienas. Ne 
viena ilgiau, kaip jis ir sakė. Neužmirškit, kad jei 


grįžęs Liu Čenis jus čia ras, nužudys. 


Jis norėjo pasikalbėti su ja, bet ji ženklu parodė 
jam tylėti. Paskui atsigulė šalia ir savo lūpas pri- 


spaudė prie jo lūpų. 

Septynias dienas ir septynias naktis anglas ga- 
lės rūkyti opijų ir mylėtis su šia moterimi. Opijus 
jam teikė visiškos laisvės, jaudinamo geidulingu- 
mo pojūtį ir leido svajonėse nukeliauti į uždraus- 
tą rojų. Jis patyrė tą keistą ir naują jausmą, kai 
išvydo apsinuoginusias pačias gėdingiausias savo 
fantazijas. 

Loan visuomet veikdavo vienodai. Ji turėjo 
padėklą, ant kurio gulėjo ilga pypkė, spiritinė 
lemputė, didelė adata ir dėžutė su opijumi. Ji 
uždegdavo lemputę, paimdavo truputį opijaus, 
pakaitindavo jį virš liepsnos, palaukdavo, kol jis 
įgaus gražų auksinį atspalvį, tada sukišdavo jį į 


pypkę ir imdavo rūkyti. Paskui perduodavo pyp- 
kę anglui ir žiūrėdavo, kaip jis tyliai rūko. Likusį 
laiką jie dalydavosi savo kūnais. 

Antrosios dienos rytą Čarlzas Stou šiek tiek atsi- 
kratė sąstingio ir ėmė galvoti apie valtininką. Apsi- 
rengė ir puolė prie upės. Nulėkė iki tos vietos, kur 
buvo palikęs savo bendrą, ir suprato, kad džonka 
išplaukė be jo. Ilgai stovėjo abejingas, susimąstęs, 
paskui grįžo į stovyklą. 

Palapinėje rado Loan. 

Tą dieną jam ant nugaros, kaip tik toje vietoje, 
kur buvo nedidelis randas, ji ištatuiravo opijaus 
žiedą. Žiedą, kurio švelnų brėžinį jis pajuto ant 
savo odos. 


— Ką reiškia ši tatuiruotė? 


Jis nupiešė ant žemės piešinį, kurio apverstą at- 
spindį matė upėje. 

Loan iš nuostabos neištarė nė žodžio. Galiausiai, 
lyg apgailestaudama, prisipažino: 

— Negaliu jums pasakyti. 

— Kodėl? Nes nuo šiol aš priklausau Liu Ce- 
niui? 

Ji tyliai žiūrėjo į jį su tokia jėga, kokios jos akyse 
jis nebuvo matęs. Paskui nepaprastai gležnu judesiu 
padėjo galvą jam ant peties. 

Ji prigludo taip lengvai, kad jis pajuto tarsi dru- 
gelio sparnų šiugždesį. 

— Opium! Loan! 

Gulėdamas guolyje, Čarlzas Stou be persto- 
gės šaukdavo jaunąją moterį. Apimtas klejonių, 
rankoje laikė ilgą opijaus pypkę, dabar tapusią 
jo bičiule. 

Tuomet prieidavo Loan ir susirangydavo šalia jo. 

Lauke tamsa lėtai klojo stovyklą ir aplinkinį miš- 
ką. Loan oda buvo lietaus skonio, plaukai kvepėjo 
vanile, lytis skleidė prinokusio vaisiaus kvapą, o 
liežuvis dvelkė opijumi. 

— Ar rūkyti jus išmokė Liu Cenis? 

Loan neatsakė. Ji metė į jį keistą žvilgsnį ir pa- 
davė jam pypkę. 


Stou atsikėlė iš guolio, atsisėdo parietęs kojas po 
savimi ir vis stebėdamas jauną moterį su malonumu 
emė rūkyti. Loan padėjo galvą jam ant peties ir pa- 
emė jo ranką. Jos žalios akys žvelgė į jį. Jis švelniai 
perbrauke pirštais jos plaukus ir tarė: 

— Aš jūsų niekada nepaliksiu. Niekada. 

Jis pajuto, kaip Loan ranka spustelėjo jam delną, 
it būtų trumpai blykstelėjusi, paskui užgesusi viltis. 
Stojo ganėtinai ilga tyla. 

Galiausiai Loan tarė: 

— Jūs paliksite mane. Galop jūs irgi iškeliausite. 

Kervirtąją dieną jie nuogi nusimaudė sraunumoje. 
Paskui atsigulė ant kranto įsaulyje. 

Kitą dieną išėjo pasivaikščioti po mišką. Jie 
traukė palei uolą ir Loan jam parodė stebuklingą 
vietą. 

— Štai Čia iš tikrųjų atsiranda Žalioji upė. Šioje 
oloje. Ištirpusių sniegynų vanduo nubėga nuo kalno 
šiuo kriokliu ir pripildo šį natūralų tvenkinį, kurį 
dar papildo lietūs. 

Stou norėjo įžengti į uolos įdubą, tačiau Loan 
neleido: 

— Kaip tik čia Liu Čenis slepia savo opijaus kro- 
vinius. Todėl čia draudžiama įeiti. 


Tuo momentu du ginkluoti vyriškiai išėjo iš krū- 
mynų ir pasuko jų link. Pastebėję Loan, jie tyliai 
sugrįžo į savo slėptuvę. 

— Štai kodėl taip nelengva prieiti prie ištakų, — 
tarė anglas. 

— Ir šie vyriškiai nėra vieninteliai šios olos sargy- 
biniai. Yra dar baisesnių! 

— Tikrai? Ir kas jie? 

Loan nespėjo atsakyti. Tą akimirką priešais juos 
pralėkė tamsus šikšnosparnių pulkas ir užtemdė 


dangų. 

Šeštąją dieną ėmė lyti ir jie glaudėsi palapinėje. 

Septintosios dienos išvakarėse Čarlzas Stou, ku- 
pinas naujos drąsos, kurią jam suteikė opijus, nesu- 
silaikė ir tarė Loan: 

— Aš norėčiau pasišnekėti su Liu Ceniu. 

— Ir vėl toji beprotiška mintis? Kokia jums nauda 
iš mirties? 

— Aš nenoriu mirti, tik pasišneketi su juo. Ir pa- 
matyti jį. 

— Kai tik pamatysite jo veidą, jūsų galva nusiris. 

— Tad jei aš negaliu nei pamatyti jo, nei pasilikti 
čia, gal jūs galite pabėgti su manimi? 

Ji pažvelgė į jį liūdnomis akimis. 


— Ne. Liu Čenis mus suras, nors ir kur mudu 
būtume, ir nužudys. 

— Vadinasi, nėra išeities? 

— Ne. Jūs turėsite išvykti. 

Ji ilgai glostė jam veidą, paskui pridūrė: 

— Prašau jūsų. Nebeeikvokit to trupučio laiko, 
kuris mums liko gyventi drauge. 

Tą septintąją dieną Čarlzas Stou nebeabejojo, kad 
Liu Cenis atvyks ir įgyvendins savo grasinimą, jei 
jis nebus palikęs stovyklos. Tačiau mesdamas iššūkį 
anglas raukėsi nesutikdamas iškeliauti. 

Apie vidurdienį atvyko Liu Čenio žmogus. Jis 
buvo žvalgas. Išvydęs Stou, negalėjo užgniaužti ne- 
pasitenkinimo. 

— Tu privalai iškeliauti, kol ateis naktis. Antraip 
jau bus per vėlu. 

Loan pridūrė: 

— Beprasmiška rizikuoti savo gyvybe dėl mano- 
siOS. 

Jinai maldavo jį: 


— Jau sakiau jums. Čia jūs negalite pasilikti. Jis 
mus nužudys abu ir mes nieko nelaimėsime. 

Čarlzas Stou suprato: jis turi paklusti. Prieš iš- 
keliaudamas paskutinį sykį atsisuko į Loaną. 

— Gerai, aš išeinu... bet sugrįšiu. 

— Jūs negrįšite. 

— Grįšiu, pažadu jums. 

Ji žinojo, kad jis kalba labai rimtai, ir sušnabž- 
dėjo: 

— Jūs beprotis. Tačiau aš bejėgė prieš bepro- 
tystę. 

Prieš palikdamas jis pabučiavo ją. Paskui, tebe- 
laikydamas rankoje nedidelį krūmelį baltais žiedais, 
kurį jam buvo pardavęs vienuolis, išėjo iš palapinės 
ir nubėgo per žliaugiantį iš dangaus lietų. 

Ilgai žingsniavo upės vaga, stengdamasis kelti 
kuo mažesnį triukšmą. Kai vandens lygis pasidarė 
ganėtinai aukštas, jis galėjo plaukti ir keliauti grei- 
čiau. Jam atrodė, kad visur jį supa pavojai ir be pa- 
liovos seka žmonės. Dabar jis bijojo kur kas labiau 
negu tada, kai valtininkas jį atplukdė į šią nuošalią 
vietovę. 

Buvo vienas, Loan šalia nebesimatė, ir jis nebe- 
turėjo jokio pagrindo ko nors tikėtis. 

Plaukė pasroviui iki pat nakties. Tarsi būtų įžen- 
gęs į tamsybių pasaulį. 

Rytojaus dieną pabudo gulėdamas ant kranto. 
Išnešusi iš savo vagos, upė jį paguldė į žemės lovą. 
Jis atsikėlė, nusprendė keliauti nedelsdamas, įbrido į 
upę ir ėmė plaukti. Kiek tolėliau išvydo pirmąjį žve- 
jų kaimelį. Pavogė džonką ir suprato išsigelbėjęs. 

Plaukė visiškai vienas daugelį dienų. Sustodavo 
tik nakų pamiegoti. Atsiguldavo ant laivo dugno 
ir žiūrėdavo į žvaigždes, kurias Kinijos danguje ap- 
šviesdavo blyškus ratilas apie mėnulį. 

Po kelių dienų Carlzas Stou pasiekė Guančou 
priemiesčius. Kad numalšintų troškulį, norėjo nusi- 
skinti nuo šakos virš vandens kabantį mango vaisių. 
Nuo pat išvykimo dienos jis maitinosi tik tuo, ką 
jam teikė upės augmenija. Jis pasuko džonką prie 
šakos, ketindamas plaukte nusiskinti vaisių. Su- 
griebęs mango vaisių, nepajuto, kaip į mažylį pirštą 
jam įkando gyvatė. Tik išgirdęs reprilijos šnypštimą 
suprato, kas atsitiko. Jis sušuko. Vieną sykį. 

Dar spėjo išvysti, kaip žalias žaibas nušliaužė šaka 
žemyn ir įkrito upėn. Paskui apalpo. 

Kai pabudo, pavojus jam nebegrėsė. Jis gulėjo 161 | 
ant sulankstomos lovos Žaliąja upe plaukiojančio 
laivo kajutėje. 

— Na, gerokai mums baimės įvarėte, - tarė kapitonas 
Makartūras. — Maniau, jau niekad neprabusite. 

— Kur aš? 

— Jūs saugus britų laive, plaukiančiame į Šan- 
chajų. 

— Kas nutiko? 

— Prieš dvi dienas valstiečiai jus rado upėje plū- 
duriuojančiojo džonkoje. Jums įkando gyvatė. Jie 
slaugė jus, paskui pristatė į Guančou karo ligoninę. 

ia jus galiausiai ir suradome. 

Carlzas Stou kilstelėjo galvą į kapitono pusę ir 
vėl krito į guolį. 

— Imkit, privalau jums grąžinti jį. Nešiojotės su 
savimi kaip talismaną. Niekas nedrįso jo pavogti iš 
jūsų. 

Jis padavė jam baltosios arbatos sodinuką. Visa, 
kas buvo likę iš šios keistos kelionės į arbatos ir 
opijaus šalį. Carlzas Stou paėmė jį vis svarstydamas, 
ar šis unikalus sodinukas pateisina visa tai, ką jis 
išgyveno iki šiol, paskui, apimtas nuovargio, liovėsi 
galvojęs. 

— Miegokite, — tare Makartūras. - Netrukus grį- 
šim Į Šanchajų ir jūs užmiršite visas savo nelaimes. 

— Aš nenoriu nieko užmiršti. 

Kapitonas atsistojo. 

— Jūs galbūt nežinote, bet tarp Kinijos ir Anglijos 
vis dar tęsiasi karas. Štai kodėl mes plaukiojame šia 
upe. Jūs plaukiate karo laivu. 

Makartūras jau ėjo iš kajutės, kai anglas dar su- 
rado jėgų sušnabždėti: 

— Bet man jis jau baigėsi. 


Čarlzui Stou atvykus į Šanchajų, jį ištiko stiprus 
drugio priepuolis. Kai jis atsisegiojo marškinius prie- 
šais iškviestą gydytoją, šis, nustebintas tatuiruotės, 
paklausė: 

— Koks čia keistas ženklas? 

Čarlzas Stou, nė nepažvelgęs į jį, atsake: 

— Opijaus žiedas, kurį man ištatuiravo kinų mo- 
teris. 

— Šanchajuje? 

— Ne. Prie Žaliosios upės ištakų. 

Gydytojas ėmė juoktis. 

— Tik tiek? O kokių gi nuotykių jūs ieškojote? 

— Buvau vienas pirmųjų tyrinėtojų, pasiekęs arba- 
tos kelio pabaigą, ir, be abejonės, paskutinis opijaus 
pirklys. 

Gydytojas metė į jį įtarų, bet kupiną smalsu- 
mo žvilgsnį. Paskui, vis auskultuodamas jį, dar 
paklausė: 

— Ką reiškia ši tatuiruotė? 

— Kad aš kai kam priklausau. Kai kam, kurio 
veido nesu matęs. 

Po valandėlės dar pridūrė: 

— Kai kam opijaus veidu. 


Po kelių dienų Carlzas Stou nuvyko pas Pir- 165 
lą. Airis ruošėsi palikti Kiniją. Dabar, kai karas 
tarp Anglijos ir senosios Vidurio imperijos buvo 
pačiame įkarštyje, prekyba tapo nebeįmanoma. 
Kiekvieną dieną šalis darėsi vis pavojingesnė 
britų išeiviams. 

Čarlzas Stou tarė jam: 

— Aš lydėjau opijų iki Liu Čenio. Bet niekad ne- 
mačiau jo veido. 

— Žinau. 

Airis keistai šypsojosi, tarsi būtų džiaugęsis šia 


nesėkme. 

— Galbūt aš niekaip negaliu pasipriešinti Liu Ce- 
niui, bet ta moteris mane mylėjo. Ir aš tikiuosi grįžti 
ir susirasti ją. Kada nors. 

Pirlas žiūrėjo į jį tarsi matydamas pirmą sykį. Su 
nuostaba, kurią lydėjo didžiulė panieka. 

— Kvailys! Tai tu nieko nesupratai? 

— Ko? 

— Loan niekada nieko nemylėjo. Ji paprasčiausiai 
pasinaudojo tavimi. 

— Kaip? 

— Opijaus krovinys buvo skirtas jai. 

Pirlui to buvo negana ir jis dar pridūrė: 

— Liu Čenis — tai ji. 

Stou gyslose sustingo kraujas. 

— Užrat ji ir vadinama Opium. 

— Bet kam visas tas maskaradas? 

— Dėl baimės, kurią kelia Liu Čenis. O ypač 
tam, kad ir toliau be jokių pavojų vyktų preky- 
ba arbata ir opijumi. Be Vango ir manęs, niekas 
niekada nieko nežinojo. Niekam niekada nepa- 
vyko suimti Liu Čenio dėl paprasčiausios prie- 
žasties — jo nėra! 


Čarlzas Stou pajuto, kad jam plyšta širdis. Savo 
glėbyje jis laikė moterį, privertusią jį patikėti meile. 
O jis nieko nesuprato. 

— Mano vargšeli Carlzai, kaip tu galėjai būti toks 
naivus? 

Pirlas užsitraukė cigaro dūmą ir pripylė du stiklus 
viskio. Paskui žiovaudamas tarė: 

— Einu gulti. Rytoj anksti išplaukiu į Dubliną. 
Dabar visa šita istorija baigta. Sudie. 

Jis atsistojo ir dar pridūrė: 

— Bus geriau, jei grįši į Londoną. Ir nebegalvosi 
apie ją. 

Ir jis paliko terasą. 

Carlzas Stou dar ilgai sėdėjo nedideliais gurkšne- 
liais siurbčiodamas viskį. Priešais jį geso saulė. 

Jis pagalvojo, kad laimė tokia pat neapčiuopia- 
ma kaip opijaus dūmas, tokia pat efemeriška kaip 
arbatos gurkšnis. Jis patikėjo Loan meile. Tačiau 
žmogus negali pabėgti nuo savo likimo, o jo likimas 
jam padovanojo septynias dienas ir septynias naktis 
su ta moterimi. 

Jis jai pažadėjo grįžti. Jis negrįš. 

Pats sau to neprisipažindamas, Čarlzas Stou pui- 
kiai žinojo, kad patys puikiausi pažadai, net jei jie 
virsta atminimų dulkėmis, niekada netampa smėlio 
laikrodžiu. 

Po savaitės Čarlzas Stou priėmė anglą, vardu 
Robertas Forčunas. Šis jam prisistatė kaip botani- 
kas, geidžiantis perprasti kinų arbatos paslaptis. Jis 
girdėjo žmones šnekant apie Stou ir norėjo su juo 
susipažinti. 

Čarlzas Stou jį priėmė gulėdamas lovoje, nes 
karštis jam dar trukdė stovėti —- sukosi galva. Dva- 
sios sumaištis, apėmusi jį dėl Pirlo atskleistų paslap- 
čių apie Loan, nedavė jam ramybės. 

— Ar jūs iš tikrųjų nuplaukėre iki Žaliosios upės 
ištakų? — paklausė jo Forčunas. 

— Taip. Kodėl klausiate? Ar jūs irgi ketinate ten 
plaukti? 

— Galbūt. Viskas priklauso nuo to, ką man pa- 
sakysite. 

— O ką jūs norite sužinoti? 

Susijaudinęs Forčunas laike skrybėlę rankoje, su- 
žavėtas vyriškio, įgyvendinusio dalį jo svajonių. 

— Ką jūs parsivežėte iš tenai, pone Stou? 

— Prisiminimų. 

Čarlzas Stou parodė nedidelį baltosios arbatos 
sodinuką, kurį jam pardavė vienuolis. 

— Taip pat ir jį. 

Forčunas meiliai pažvelgė į šventos arbatos sodi- 
nuką, ir jo žvilgsnis nušvito. 

— Stebuklas. Aš perku jį. Kiek norite? 

Čarlzas Stou jau žiojosi sakyti, kad baltosios 
arbatos sodinukas neparduodamas, kai vyriškis jam 
pasiūlė milžinišką kainą: 

— Duodu jums dešimt tūkstančių lėjų. 

— Apie tai negali būti nė kalbos. 

— Gerai pamąstykite. Aš negaliu jums pasiūlyti 
daugiau. 

— Svarbu ne pinigai, pone Forčunai. Todėl tuo 
ir baikime. Jei norite įsigyti arbatos sodinukų, pats 
keliaukit jų parsivežti! 


Po devynerių metų Robertas Forčunas buvo 
pirmasis britas, iš Kinijos gilumos, be arbatmedžių 
sodinukų, parsigabenęs aštuoniasdešimt penkis kinų 
specialistus. Jis nusivežė juos į Indiją, kur jie turėjo 
pradėti arbatos revoliuciją ir atimti iš Vidurio impe- 
rijos šios puikiai klestinčios prekybos monopolį. 

1852 metais Londone pasirodė vertingas veikalas, 
atskleidžiantis Kinijos arbatos paslaptis. Jis vadinosi 
Arbatos 17 gėlių keltas. 

Jo autorius buvo Robertas Forčunas. 

Po ilgo sveikimo Carlzas Stou nusprendė grįžti 
į Londoną ir jame praleisti likusią savo gyvenimo 
dalį. Opijaus karas vis dar buvo pačiame įkarštyje. 
Tinkamas metas sprukti. Jis nebegrįš į Kiniją. Ir ne- 
bepamatys Loan. 

Vieną pavasario rytą Stou paliko Šanchajų. Jis 
keliavo laivu, kuris gabeno ne arbatą, ne priesko- 
nius, bet ginklus ir karo techniką. 

Kolombe jį vėl ėmė krėsti drugys. Kad palengvė- 
tų jo kančios, jį perkėlė į sanatoriją, kur jam buvo 
suleista kelios dozės mortijaus. 

Tai buvo paskutinis sykis, kai jis paragavo opi- 
jaus. 


Londone Čarlzas Stou susirado tėvą ir perėmė 
iš jo prekybos verslą, kurį šis turėjo prie Minsing 
Leino. 

Jis darbavosi, kaip buvo įpratęs, nuo saulėtekio 
iki saulėlydžio. Ir niekad negėrė nieko kito, tik 
arbatą. 

Jam buvo trisdešimt treji. Jo gyvenimas jau buvo 
praėjęs. 

Kartais jam užeidavo nostalgija, panaši į jūros 
putas, puolančias jo atminties uolą. Jis grįždavo į 
praeitį ir tuomet svajodavo apie Loan ir apie septy- 
nias meilės naktis, praleistas su ja. Jis matydavo tik 
ilgą žalią kelią ir kvapų, glamonių, dūmų ir lietaus 


173 


174 


pėdsaką. Galiausiai sugrįždavo į dabartį ir, keista, 
pamažėle jo žaizdos apmalšo, paskui visai išgijo. 

Jis nepyko ant šios moters. Bėgant laikui, jis mo- 
kėsi ją mylėti ir įsivaizduoti dar žavingesnę. Jis per- 
siėmė savotišku tikrumu ir apsiramino. Buvo įsiti- 
kinęs, kad jo meilė augs kiekvieną dieną iki mirties. 
Jų ryšys buvo toks trumpas, kad jo ugnis niekada 
neišblėso. Loan jam padovanojo tai, kas gražiausia: 
pirmosios akimirkos stebuklą. 

Beje, Carlzui Stou nebuvo ko gailėtis. Ilga ke- 
lionė uždrausta upe nuvedė jį nuo švelnios žalsvos 
arbatos prie juodo opijaus. Ir privertė suvokti, kad 
gyvenimas — opijus, kuriuo niekad nepasisotinama. 

